Кашф қилганим – Муҳаммад Аввома!\n1442 йил 13 рабиъул аввал | 2020 йил 30 октябрь, жума\n12:02 / 10.10.2018 1496 pdf Ўқиш режими + -\nМуҳаммад Аввома ҳафизаҳуллоҳ давримизнинг улуғ олимларидан саналади. Ўзбекистонга ташриф буюрмасларидан аввал у зотнинг бир неча асарлари билан танишиб чиққан эдим. У зот буюк ватандошимиз, улуғ муҳаддис олим Абу Исо ат-Термизий раҳимаҳуллоҳнинг “Аш-Шамоил ал-Муҳаммадия” асарини нашрга тайёрлаганлар. Мен эса бундан олдин, 5 жилддан иборат “Сунани Абу Довуд”ни у зотнинг 8 нусха асосида амалга оширган илмий-танқидий матнларига кўра тўлиқ ўқиб чиққан эдим. У зотнинг “Маолими иршодия” номли бугунги кунимиз учун ўта муҳим асарининг таржимасида ҳам қатнашгандим. Бироқ, у зотни кўриш, суҳбатларида қатнашиб, ўзим учун кашф қилиш... Буни таърифлашга тил ҳам, қалам ҳам ожиз. Термизда Муҳаммад Аввома ҳафизаҳуллоҳнинг қўлларига сув қуйдим, “ал-Ҳадияту ла туродду!” дея хурсанд бўлишларига сабабчи бўлдим... Мени чақириб, Ўзбекистондаги қўлёзма асарлар тўғрисида суриштирдилар, ортимдан “Ҳамидуллоҳ!”, дея олдиларига чорлаб хос насиҳат ва маслаҳат бердилар, хуллас, назаркарда бўлдим... Буларнинг ҳаммаси менга ўзгача ғурур ва фахр уйғотди...\n1) Муҳаммад Аввома ҳафизаҳуллоҳ “нажиб ут-тарафайн” – “икки томонлама саййид” эканлар. Бу у зотнинг инсонийлик жиҳатдан энг муҳим томони эди. Амир Темур соҳибқирон бобомиз Аллома Саъдуддин ат-Тафтазоний раҳимаҳуллоҳ билан Саййид Шариф Журжоний раҳимаҳуллоҳнинг тилларда достон машҳур баҳс-мунозаралари пайтида: “Баҳсларда ва илмларда Тафтазоний ҳазратлари устун бўлиши мумкин, бироқ Журжоний ҳазратлари саййидлиги учун ҳам бугун ғолибдир!” дея хитоб қилган эканлар. Муҳаммад Аввома ҳафизаҳуллоҳнинг ўзлари “Саҳиҳи Бухорий”даги илк ҳадиси шарифнинг барча ровийлари қурайшликлар эканлигини кўрсатиб, бунинг сабаби:\nҚурайшни муқаддам тутинг! деган ҳадиси шариф борлиги деган эдилар.\n2) Муҳаммад Аввома ҳафизаҳуллоҳнинг ҳанафий мазҳабига қаттиқ боғланганлиги, улуғ мужтаҳидларга, ўтган уламоларга кўрсатаётган камоли эҳтиромлари мени ҳайратга солди. Ҳар бир мужтаҳидни тилга олар эканлар, хусусан, Имом Бухорий раҳимаҳуллоҳ ва Имом ат-Термизий раҳимаҳуллоҳнинг номини айтар эканлар, худди саҳобаларни эслагандек, ҳар доим “разийаллоҳу анҳу” деб қўйишлари у зотда ўтган салафи солиҳинларга нисбатан, хусусан, бизнинг юртдош бобокалонларимизга нисбатан юксак эҳтиром борлигини англатади. Муҳаммад Аввома ҳафизаҳуллоҳ: “Мужтаҳид имомларга таъна қилиш, уларни фалон ҳадисни билмаган ёки амал қилмаган дейиш мутлақо жоиз эмас! Мужтаҳид имомларга етган ва қабул қилган ҳадисларнинг барчаси саҳиҳ бўлган, улар тарк қилган ҳадислар эса заиф ёки ҳукми мансух бўлган”, деган маънодаги бир неча марта такрорлаган кўрсатма ва танбеҳлари бугунги мусулмон авлод учун ўта аҳамиятлидир.\n3) Муҳаммад Аввома ҳафизаҳуллоҳ сафарда бўлсалар-да, ниҳоятда чарчаётган, узоқ йўл юраётган бўлишларига қарамай, намозларни жамъ қилиб ўқимадилар. Яъни, сафарда пешин билан асрни, шом билан хуфтонни қўшиб ўқимадилар, ўқитмадилар. Бу борада асл ҳанафийларга менгзадилар. Ҳар бир намозни ўз вақтида ўқидилар. Ҳатто Термизда “жамъи солатайн” тўғрисида гапириб, Аллоҳ субҳонаҳу ва таолонинг: “Зеро, намоз мўминларга вақти тайин этилган ва (фарз деб) битилгандир” (“Нисо”, 103-оят), деган оятини ўқигандилар. Бу эса айрим бемазҳаблар ва бадмазҳаблар каби, шунингдек, ўз мазҳабини билмайдиган ноаҳл мазҳабдошларимиз сингариларга танбеҳ ва ўрнакдир!\n4) Муҳаммад Аввома ҳафизаҳуллоҳ сафарда бўлишларига қарамасдан суннат намозларни ҳам, нафлларни ҳам тўлиқ, ўз вақтида адо этдилар, шунингдек ҳамсафарларини ва бошқаларни ҳам шунга ундадилар. Бу ҳам бемазҳаблар, бадмазҳаблар, шунингдек, ўз мазҳабини билмайдиган ноаҳл мазҳабдошларимизга танбеҳ ва ўрнак бўлди! Бундай билимсиз ва ноаҳл мазҳабдошларимиз бир пайтлар “ҳатто ҳаж сафарида ҳам суннат намозлар ўқилмайди, ўқилса гуноҳ бўлади”, деб жар солган эдилар. Муҳаммад Аввома ҳафизаҳуллоҳ эса Абу Исо ат-Термизий раҳимаҳуллоҳнинг пойқадамларида туриб, “Сунани Термизий”да келтирилган Расулуллоҳ соллаллоҳу алайҳи ва салламнинг:\nمَنْ صَلَّى قَبْلَ الظُّهْرِ أَرْبَعًا وَبَعْدَهَا أَرْبَعًا حَرَّمَهُ اللهُ عَلَى النَّارِ\nКимки пешиндан олдин тўрт ракъат ва ундан кейин ҳам тўрт ракъат (суннат) намоз ўқиса, Аллоҳ уни дўзахга ҳаром қилади!”, (427-рақам) деган ҳадиси шарифлари билан:\nرَحِمَ اللهُ إِمْرَاً صَلَّى قَبْلَ الْعَصْرِ أَرْبَعًا\nАллоҳ асрдан олдин тўрт ракъат (суннат) ўқиган кишига марҳамат кўрсатсин!”, (430-рақам) деган ҳадиси шарифларини айтиб, барчани бу намозларни ўқишга тарғиб қилдилар. Бу пайтда ўзлари ҳамсафарлари билан бирга пешинни суннатлари билан тўлиқ ўқиган эдилар. Асрни ана шу ҳадисга амал қилиб, ҳамма билан бирга тўрт ракъат олдинги суннат билан ўқидилар. Бу жиҳатлар Муҳаммад Аввома ҳафизаҳуллоҳнинг Расулуллоҳ соллаллоҳу алайҳи ва салламнинг ҳадиси шарифларига нақадар амал қилувчи олим эканини билдиради.\n5) Муҳаммад Аввома ҳафизаҳуллоҳ ўзлари билан доим Расулуллоҳ соллаллоҳу алайҳи ва салламнинг мўйи муборакларини олиб юрар эканлар. Ҳамиша олдиларига қўйиладиган қутичада Расулуллоҳ соллаллоҳу алайҳи ва салламнинг мўйи мубораклари бор. Узоққа ҳам қўйдирмайдилар, яқинларига ҳам, ўз олдиларига қўйдирадилар, устига ҳеч нарса қўйдирмайдилар. Уни барака, табаррук ва ҳимоя сифатида ўзлари билан бирга олиб юришлари давримиз олимларига ўрнакдир. Уни ширк деб билувчи бадмазҳабларга эса танбеҳдир. Имом аз-Заҳабий раҳимаҳуллоҳ “Сийар аълом ан-нубало” асарида айтишларича, буюк мужтаҳид олим Аҳмад ибн Ҳанбал раҳимаҳуллоҳ Расулуллоҳ соллаллоҳу алайҳи ва салламнинг мўйи муборакларини ўпар, уни сувга чайиб, сувни шифо ниятида ичар эканлар. У зот Расулуллоҳ соллаллоҳу алайҳи ва салламнинг уч тор мўйларига эга бўлиб, вафот қилаётганларида иккитасини икки кўзларига, яна бирларини тилларига қўйиб дафн қилишларини васият қилган эканлар. У зотни зиндонга солиб, азоб берганларида, “Менинг қўйнимда Расулуллоҳ соллаллоҳу алайҳи ва салламнинг мўйи мубораклари бор эди. У менга қувват бағишлаб турди”, деганлар. Худди шундай, Холид ибн ал-Валид, Анас ибн Молик, Умар ибн Абдулазиз, Имом ал-Бухорий, Ибн Ханзоба разийаллоҳу анҳум ажмаъин сингари улуғ зотлар ҳам Расулуллоҳ соллаллоҳу алайҳи ва салламнинг мўйи муборакларини доим ўзлари билан бирга тутганлари нақл қилинган.\n6) Муҳаммад Аввома ҳафизаҳуллоҳ ҳузурларида мавлиди шариф ҳам ўқилди. Имом ал-Барзанжий раҳимаҳуллоҳнинг мавлидларидан ва бошқа нашидалардан ўқилди. У зот ҳамма билан бирга уларга ихлос билан қулоқ тутдилар, ҳаммага қўшилиб саловотлар айтдилар. Бу Муҳаммад Аввома ҳафизаҳуллоҳнинг Расулуллоҳ соллаллоҳу алайҳи ва салламга нисбатан беқиёс муҳаббатлари борлигини англатади. Ҳозирги айрим баттол бемазҳаблар каби мавлидни ҳаром ва бидъат демадилар, ҳатто айрим касларга ўхшаб: “Мавлидни фақат мавлид ойида ўқиш лозим” ҳам демадилар. Балки, минг йиллик исломий анъаналарга содиқ қолган ҳолда мавлиди шарифга – Расулуллоҳ соллаллоҳу алайҳи ва саллам руҳий ва руҳу-л-оламина фидоҳуга юксак эҳтиромларини намоён қилдилар, мўйи муборакни ҳаммага зиёрат қилдирдилар...\n7) Муҳаммад Аввома ҳафизаҳуллоҳ тўлиқ бир кун оч бўлганлари, мутлақо дам олмаганлари, узоқ сафарда машинада юрганларига қарамасдан шом пайтида буюк мутасаввиф ватандошимиз Ҳаким ат-Термизий қуддиса сирруҳунинг қабрларини махсус зиёрат қилдилар. Шомдан кейин у зотнинг “Наводир ал-усул” асарларидан бешта ҳадисни тўлиқ ўқиб, изоҳлаб бердилар. Расулуллоҳ соллаллоҳу алайҳи ва саллам ухлашдан олдин қуйидаги дуони ўқишни тавсия қилганлар:\nأَعُوذُ بِكَلِمَاتِ اللهِ التَّامَّةِ مِنْ غَضَبِهِ وَعِقَابِهِ وَمِنْ شَرِّ عِبَادِهِ وَمِنْ هَمَزَاتِ الشَّيَاطِينِ وَأنْ يَحْضُرُونَ\n“Аъузу би-калимаатиллааҳи-т-тааммати мин ғазабиҳи ва иқобиҳи ва мин шарри ъибаадиҳи ва мин ҳамазаати-ш-шайаатини ва ан йаҳзурун!”.\nМуҳаммад Аввома ҳафизаҳуллоҳ саҳоба Абдуллоҳ ибн Амр ибн ал-Ос розийаллоҳу анҳунинг ўз ўғиллари бўйнига бу дуоларни тумор қилиб осиб қўйишларини айтиб, “Бу бутун мусулмонлар оламидаги одатдир”, дедилар. Мазкур ҳадисни Ҳаким ат-Термизий раҳимаҳуллоҳдан ташқари Абу Исо ат-Термизий раҳимаҳуллоҳ ҳам “Сунан”ларида нақл қилганлар (3528-рақамли ҳадис).\n8) Муҳаммад Аввома ҳафизаҳуллоҳ Бухорода Абу Ҳафси кабир роҳимаҳуллоҳ қабрларини зиёрат қилар эканлар, у ерда Имом ал-Бухорий раҳматуллоҳи алайҳ ҳақларида гапириб, айримлар Имом Бухорий раҳимаҳуллоҳнинг Бухородан чиқарилишига у зот ва унинг ўғиллари сабабчи бўлган, деган ёлғон гап чиқаришганини, бундай воқеаларни фиқҳий китоблардан эмас, тарихни ҳаққоний тасвирлаган тарихий манбалардан олиш зарурлигини уқтирдилар. Ҳатто Абу Ҳафси сағир раҳимаҳуллоҳнинг “Саҳиҳи Бухорий”ни ёдлаб, талабаларга ўқитганлари тўғрисида маълумот бердилар. Бу маълумот мен учун ҳам янгилик бўлди. Хуллас, Имом Бухорий раҳимаҳуллоҳнинг Бухородан чиқарилишига уламолар сабабчи бўлмаганлигини таъкидладилар. Ҳақиқатдан ҳам Имом Бухорий раҳимаҳуллоҳнинг Бухородан чиқарилишига Абу Ҳафси кабир раҳимаҳуллоҳ ва унинг ўғли сабабчи бўлган, деган гап китобларда илк бор бу воқеалардан 100 йиллардан кейин пайдо бўлди. Масалан, “Тарихи Бухоро” асарини битган муаррих Наршахий ҳазратлари Абу Ҳафси кабир раҳимаҳуллоҳ тўғрисида мароқ билан сўзлар экан, Имом Бухорий раҳимаҳуллоҳ тўғрисида лом-мим демайди.\n9) Муҳаммад Аввома ҳафизаҳуллоҳнинг ўғиллари Муҳйиддин Аввома ҳафизаҳуллоҳ ҳам олим бўлиб, бундан ўн йиллар олдин ёзган китоблари – қисқа саҳиҳ ҳадисларни тўплаб тузган мажмуалари ўзбек тилига таржима қилингани муносабати билан айтган гаплари мени ҳайратларга чўмдирди. Мазкур ҳадисларни у зот ёш болалар худди Қуръонни ёд олгани каби ёд олишларини кўзлаб тузган эканлар. Тўплам ҳали қўлёзма ҳолида экан, Муҳйиддин Аввома ҳафизаҳуллоҳ Расулуллоҳ соллаллоҳу алайҳи ва салламни тушларида кўрибди. Расулуллоҳ соллаллоҳу алайҳи ва саллам унга бир сават кўкатлар – кашнич, укроб, жағ-жағ ва ҳоказо кўкатлар тўлдирилган сумкача инъом қилибдилар. Бу ҳақиқатдан ҳам бир бахт эди! Муҳаммад Аввома ҳафизаҳуллоҳ тушни эшитар экан, ўғлининг китоби олами арвоҳда ҳам мақбул бўлганлигини башорат қилганлар. Китобча ҳали нашриётда экан, Аллоҳнинг бу дунёдаги мукофоти ўлароқ Муҳйиддин Аввома ҳафизаҳуллоҳ Каъбатуллоҳнинг ичига киришга муяссар бўлибди. Китобни қўлёзма ҳолида олиб кириб, Каъба ичида унинг Аллоҳ таоло ҳузурида мақбул бўлишини тилаб дуо қилибди. Ҳақиқатдан ҳам, бугунги кунда бу китоб дунёнинг жуда кўплаб тилларига таржима қилинган, ёш болачалар бу китобни ёд олиб, ўзаро мусобақалашаётган даврларни кўриб турибмиз. Ўғлинг бўлса, шундай бўлсин экан! Расулуллоҳ соллаллоҳу алайҳи ва салламни тушларида кўрадиган, ёзган китобини оламлар фахри, коинот сарварига ҳам мақбул қилдира оладиган фарзанднинг отаси қандай ҳам бахтли! Китоб ёзадиган, Расулуллоҳ соллаллоҳу алайҳи ва салламни тушида кўрадиган фарзандни тарбиялаган ота-она қандай улуғ зотлар экан!\n10) Муҳаммад Аввома ҳафизаҳуллоҳ ёш аҳли илмларни ақлли бўлишга, ҳар бир ишни ақл ва маслаҳат билан амалга оширишни, огоҳ бўлиб яшашни, муаммоларни секин-асталик билан ақл-идрок ила бирин-кетинликда ҳал қилишга ўрганишни тавсия қилдилар. Шайх Муҳаммад Содиқ Муҳаммад Юсуф раҳимаҳуллоҳнинг ақлли, виқорли, камгап, лекин узоқни кўра биладиган олим бўлганлигини айтдилар. Шу зотга ўхшаб ақл ва босиқлик билан иш кўришни тавсия қилдилар. Аҳли илмлар ҳамиша иттифоқда бўлишларига, қалблари бир бўлишига чақирдилар. Аҳли илмларнинг галдаги энг муҳим вазифалари сифатида бирор диний фанларда мутахассис бўлиш, деб айтдилар. Яъни, энди юртимизда муҳаддислар, фақиҳлар, муфассирлар, мутакаллимлар гуруҳлари етишиб чиқиши зарур. Бунинг учун шу фанлар бўйича ихтисосликларга аҳамият бериш кераклигини кўрсатдилар...\nЮқорида зикр қилган бандлардаги маълумотлар Муҳаммад Аввома ҳафизаҳуллоҳнинг улуғ олимлигини, уммат ва мусулмонларнинг эргашиши лозим бўладиган зотлардан бири эканлигини билдиради. У зотнинг илмий мақоми олимона манбашунос эканлигидир. Манбашунослар кўп, лекин ҳаммасини ҳам олим деб бўлмайди. У зот юртмиздан етишиб чиққан буюк бобокалонларимизнинг илмий меросларини замонавий тадқиқ ва таҳқиқ қилиб нашрга тайёрлашга тарғиб қилдилар, бу борада нималарга аҳамият беришимиз кераклигини тушунтирдилар. Хос исломий мутахассислар кўпайишига ташвиқ этдилар...\nИслом – далил ва ҳужжат дини\n12:00 / 10.10.2018 1848\n13:50 / 10.10.2018 2075\nИсмоил Махдум Саттиев\nЗиёратrdquo рукнидаги туркум суҳбатларини навбатдаги сонида устозимиз, фазилатли шайх Муҳаммад Содиқ Муҳаммад Юсуф ҳазратларининг қайноталари Шайх Исмоил махдум давоми...\n4750 19:05 / 15.11.2017\nҲаким Термизий ва касб масаласи (2-қисм)\nАллоҳ молнинг аҳамиятини ва у динга қувват эканини баён қилиб айтади«...Аллоҳ сизларга ҳаёт тиргаги қилиб қўйган молларингизни эсипастларга берманг...» Нисо давоми...\n2519 18:39 / 26.10.2017\nУ кишининг тўлиқ исмлари Абдуллоҳ ибн Аҳмад ибн Маҳмуд Абул Барокат Ҳофизиддин ан Насафийдир. У киши замонасининг етук олимларидан бўлиб, фиқҳ, усулул фиқҳ, давоми...\n2274 22:20 / 27.04.2017\nИсмоил ибн Касир\nУ киши имом, ҳофиз, муҳаддис, тарихчи бўлиб, асл исмлари Исмоил ибн Умар ибн Касир адДимашқий ашШофиий, кунялари эса Абулфидодир. 700ҳижрий, милодий 1301 йилда Шомдаги давоми...\n2879 22:16 / 27.04.2017\n2315 21:00 / 28.06.2019\n847 21:34 / 29.05.2019\n45518 11:58 / 10.10.2018\n57874 11:56 / 10.10.2018\n4124 09:50 / 18.04.2018\n10549 15:03 / 10 март


Ислом Каримов ўзбек ва қирғизлар ўртасидаги қонли тўқнашувни олдини олган раҳбар – Fikrat.uz\nИслом Каримов ўзбек ва қирғизлар ўртасидаги қонли тўқнашувни олдини олган раҳбар\n8:51 / 22.12.2019 16.08.2020 33261 0\nБугун Ўзбекистон Республикасининг Биринчи Президенти Ислом Каримовнинг таваллуд куни. Охирги 3 йил ичида И.Каримов ҳақида яхши-ёмон гаплар айтилди. Бирда рост, бирда ёлғон маълумотларни ўқидик. Каримовга ҳақ-у ноҳақ тош отганлар ҳам бўлди. Аммо нима бўлганда ҳам Мамлакатимизнинг Биринчи Президенти нафақат Ўзбекистон учун, балки Марказий Осиё тақдирида муҳим роль ўйнаган давлат арбоби сифатида тарихда қолади.\nИ.Каримовнинг Марказий Осиё давлатлари тараққиётида тутган ўрни ҳақида Қирғизистоннинг собиқ президенти Асқар Акаев шундай деган эди. “Агар ўшанда Каримов аралашиб, ўзбекларни тўхтатиб қолмаганда, Ўш ва Ўзган шаҳарларида ўзбек ва қирғиз миллатлари ўртасида қонли тўқнашувлар бўлар эди. Марказий Осиё мамлакатлари ривожланишдан бир неча ўн йиллар орқада қолиб кетарди.”\nИ.Каримов Ўзбекистон Президенти сифатида мамлакатимизни чорак асрдан зиёд вақт бошқарди. У 2016 йилнинг 2 сентябрь куни 78 ёшида оламдан ўтди. Ислом Каримов Ўзбекистонни мустақиликка етаклаган раҳбар сифатида ҳамиша ёдимизда қолади.\nИзоҳ қолдиринг Ислом Каримов ўзбек ва қирғизлар ўртасидаги қонли тўқнашувни олдини олган раҳбар\n15:50 / 12.10.2020 20.10.2020 25620 0\n29 Февраль ҳақида 5 факт\n19:37 / 29.02.2020 04.09.2020 26210 0\n8:00 / 28.08.2020 01.09.2020 24982 0\nСаида Мирзиёева: «Президентнинг қизи бўлиш — имтиёз эмас, жуда улкан масъулият…»\n19:34 / 04.11.2020 04.11.2020 86553 0


БИР БУРДА НОН ҚАДРИ\nЖамият 09.05.2019 132\nШаҳрисабз туманидаги Сарой қишлоғида умргузаронлик қилаётган Жўра бобо Раҳимов паспортга кўра 1921 йилда туғилган, ўзининг ҳисобича 102 ёшда. Айтишича, катталардан кимдир уни урушга бормасин деб ёшини камайтириб кўрсатган. Аммо пешонада ёзилгани бўларкан, у барибир фронтга жўнади. Берлинга довур етиб борди, фашистларни таслим қилишда бевосита қатнашди.\n- Сўнгги ҳужум олдидан батальон командири кўприкнинг тагида уч одам абгор бўлиб ётибди, тез кийим-кечак, озиқ-овқат олиб боринглар, деб буйруқ берди, - дейди Жўра бобо. - Борарга бордиму, қайтишда бомбанинг остида қолдим. Олдин ҳам бир неча марта ярадор бўлгандим, лекин ғалаба кўриниб турганда яраланиш... Хайрият, эсон-омон августда Китобга қайтиб келдим. Қайтсам, ота-онам ўлиб кетган, Тожикистонда бир тоғамиз бор эди, шу Чироқчига кўчиб келган экан, мени йўқлаштириб, Чироқчига олиб кетди. Фронтда бир бурда нон қандай қадрли эканини англаганман-ку, ҳеч ўйламай новвойхонага ишга кирдим. Ойлигим - кунлик ейдиган ноним эди. Йил ўтиб, раис мени кўриб қолиб, "Раҳимов, одам бўлиб ёнимга кел қани, сени бир ўқишга жўнатай", деди. Ўқиб келишга хоҳишим бор, лекин на бир тузукроқ уст-бош, на пул бор. Шуни айтгандим, раис кийим-бош, 150 сўм пул қилиб берди, бўлка нон пишириш бўйича ўқишга жўнатди. Новвойхонада бир йил ишлаганим бу ерда қўл келди, ишни анча пухта ўргандим. Сўнг 9 йил новвой, кейин колхозда ишчи бўлиб ишладим. Эй, бизнинг ҳаёт шундай ўтди-да. Уруш, қийинчилик, йўқчилик... Лекин бир машаққатнинг бир ҳузури ҳам бўларкан. Мана, ҳозир 2 ўғил, 3 қиз, 30 невара, чевараларимнинг сонини ололганим йўқ, юздан ошиб кетган лекин, шуларнинг даврасида ҳузур қилиб яшаяпман-да. Ҳурмат қилишади, совға-салом билан йўқлашади. Биз уруш кечиб, бугун болаларимиз тинч-тотув яшаётган экан, бошқа яна нима керак?\nДарҳақиқат, инсоният тарихидаги энг мудҳиш, энг кўп қурбон берилган урушдан омон қайтишнинг ўзи бўлмайди. Қолаверса, урушдан кейинги машаққатли ҳаётда ҳам ўзликни йўқотмаслик, иймонни бут сақлаш учун чинакам ИНСОН бўлиш керак. Буни Жўра бобо мисолида кўрса бўлади.


Мустақиллик стеласи: ҳокимиятнинг фуқаролик жамияти билан ўзаро муносабатларидаги инқироз - Anhor\nAnhor Все посты Мустақиллик стеласи: ҳокимиятнинг фуқаролик жамияти билан ўзаро муносабатларидаги инқироз\n«Одамлар қабр тошига нон сингари эҳтиёж сезарди» (Э.М. Ремарк. «Қора ёдгорлик»)\nТошкент шаҳар ҳокимлигининг яқинда қабул қилган мустақилликнинг 30 йиллигига бағишланган “Истиқлол” стеласини ўрнатиш қарори жамоатчилик орасида норозилик тўлқинини келтириб чиқарди.\n“Истиқлол” стеласи туфайли “Кўк гумбазлар” истироҳат боғи яна юз йиллаб туради, деди Тошкент ҳокими Жаҳонгир Ортиқхўжаев. “Мен ҳам бу ерни сақлаб қолишни истайман, кейинги ҳоким бу ерни қурилиш остига бериб юбориши ҳам мумкин”, – деди у шаҳарликлар билан учрашувда. Бу жойга стела ўрнатиб уни бўлғуси қурилишдан асраб қолиш мумкинлиги ғалати эшитилади. Қурилиш учун ҳатто тарихий объектлар бузиб ташланган ҳолатларни жамоатчилик яхши билади. “Давлат томонидан муҳофаза қилинади” деб лавҳалар осилган азим чинорларни кесиб ташлаб, шаҳар марказидаги хиёбонни йўқ қилишганини жуда яхши эслаймиз, ҳолбуки у ерга фақат Амир Темур ҳайкали ўрнатилганди. Бошқа томондан, кейинги ҳоким билан боғлиқ хатарлар ҳақидаги тахминлар асоссиз равишда янги ҳоким албатта “бузғунчи” бўлади, деган стереотипни келтириб чиқаради. Бу ерда бўлғуси ҳокимларни тайинлаш муаммоси тинституционал чоралар билан эмас, балки қандайдир бир сохта-ҳимоя чораларига ўзгартирилгандай таассурот ҳосил бўлади. Одамлар орасида қаерда истироҳат боғи бўлса, уни қурилишга бериб юбормасликлари учун ўша ерда биттадан стела ўрнатиш керак, деган ҳазил ҳам пайдо бўлди.\nАсосий масала шундаки, агар шаҳар марказидаги Мустақиллик майдонига аллақачон “Ўзбекистон глобуси” ўрнатилган бўлса, яна худди шундай номли стела ўзи керакмикин? Ҳокимлик қарор қабул қила туриб, шаҳарликлардан уларга бундай мажмуа керакми ёки йўқми деб сўрашни ўзига эп кўрмаган ҳам. Ҳоким “Кўк гумбазлар” хиёбонида “Истиқлол” стеласи қурилиши ҳақидаги қарор маҳаллий депутатлар билан консультациялардан кейин қабул қилинганини айтади. Бундай консультацияларни берадиган депутатлар ким эканини билишга жуда қизиқяпмиз. Уларнинг исмларини эълон қилиш муҳим – шаҳарликларнинг манфаатларига тааллуқли қарорлар шаффоф тарзда қабул қилиниши керак. “Танлов шартларида мамлакатимиз тарихини, мустақиллик йилларидаги ютуқларимизни, миллий ноёблигимизни акс эттирувчи мажмуани яратиш ҳудуддаги кўп йиллик декоратив дарахтларни сақлаб қолган ҳолда ва истироҳат боғининг жорий ҳолатига таъсир кўрсатмасдан амалга оширилиши керак”лиги алоҳида кўрсатиб ўтилгани айтилади. Бироқ мустақиллик мажмуаси ҳақидаги масалани дарахтларни асраш билан чеклаш мумкин эмас, бу жиддий сиёсий-фалсафий масала.\nМенинг фикримча: Мустақиллик мажмуаси на марказда, на бошқа жойда мутлақо керак эмас. Фақат мустақилликнинг 30 йиллигини нишонлаш учунгина янги объектни яратишга хожат йўқ.\nҚуймда ўз далилларимни келтираман:\nМустақиллик ютуқлари мактаблар, коллежлар, олий ўқув юртларининг ўқув дастурларида, музейлар, дарсликлар, фильмлар, ёдгорликларда, ТВ-кўрсатувларда, расмий маърузаларда, қўшиқлар ва шеърларда, дам олиш байрам кунларида етарлича акс эттирилган. Худди шу ном билан аталувчи “Ўзбекистон глобуси” ўрнатилган марказий майдон ҳам бор. Мустақилликни ҳаддан ташқари мафкуралаштириш мустақиллик қадриятининг ўзини бемаънилаштирилишига олиб келади. Худди ҳар бир метро бекатидаги “Огоҳ бўлинг!” чақириғи каби.\nОрадан 30 йил ўтди – ҳеч ким мустақиллик ҳақида унутгани йўқ, ҳеч ким уни қадрлашдан тўхтагани йўқ. Буёғига ҳам мустақилликни ҳадеб пеш қилавериш керакмас, чунки гўёки кимдир уни биздан тортиб олаётгандай кўриниб, ўз-ўзини ерга уришдан бошқа нарса бўлмайди. Бошқа мамлакатлар мустақиллик байрамларини мажмуалар қуриш билан эмас, балки тадбирлар – концертлар, уйларига байроқлар осиш, шунчаки байрам куни дам олиш билан ўтказади.\nЭътибор қилинг, кишиларнинг позицияларини солиштириш учун норозиликларга муқобил сифатида ушбу мажмуани қўллаб-қувватлаб чиққан бирор бир кўламли акцияларни, мақолаларни кўрмайсиз, бу борада халқнинг хурсандчилиги йўқ. Унинг қурилишини қўллаб-қувватлаб имзолар тўпланмаяпти. Ушбу ҳолат бу каби иншоотлар ҳокимликнинг инжиқлиги ва совет давридаги каби кампаниябозлик руҳидаги расмиятчилик эканидан далолат беради.\nПластик-бетон мажмуа қурилиши эмас, балки мамлакат ҳаётининг барча соҳаларидаги буюк ютуқлар, шу жумладан мустақил (!) ташқи сиёсатдаги ютуқлар мустақилликнинг энг яхши ёдгорлигига айланган бўларди. Келажак авлод мажмуа бўйлаб сайр қилар экан, мустақиллик ҳақида чуқур билим олади, деб ўйламайман – бунинг учун бошқа кўплаб манбалар бор. “Мустақиллик стеласи”ни ўрнатиш – бу сиёсий акт, у ўрнатилган жой ҳам сиёсийлаштирилади. Истироҳат боғига келувчилар ушбу стела ёнидан ўтар экан, шунчаки ҳордиқ чиқариш ва дам олиш ўрнига, беихтиёр сиёсат ҳақида ўйлай бошлайди. Агар стелани ўрнатиш керак бўлса ҳам, унда уни шундай номга эга майдонга ўрнатиш лозим. Мустақиллик ёдгорлиги – уни “шунчаки ўрнатиш” учун катта сиёсий акт ҳисобланади.\nМажмуа ўрнига катта “жонли ҳалол оммавий китоб” га ўхшаш нарсани яратишни таклиф этаман, унга мунтазам равишда (бир йилда ёки беш йилда бир марта) мамлакат эришган йирик ютуқлар ҳамда мамлакат шу даврда тўқнаш келган йирик муаммолар ёзилиб борилган бўларди. Ҳеч қандай тараққиё, айниқса ёш давлатда силлиқ, муаммоларсиз кечмайди. шу боис келажак авлодларга мамлакат қандай ҳаракат қилганини ва барча парвозлар ва йиқилишлар билан қандай ҳаракат қилаётганини кўрсатган маъқул. Ушбу “жонли китоб”ни қандай шаклда яратиш кераклиги масаласини эса жамоатчилик муҳокамасига олиб чиқиш мумкин. Аммо асосийси – китобни амалдорлар эмас, балки халқ ёзиши зарур.\nЭҳтимол, бундай ёдгорликларни ўрнатиш керакдир, лекин шаҳар маъмуриятининг хоҳиши билан эмас, балки фуқаролар, фуқаролик жамиятининг фаоллари кўрсатадиган ташаббус билан. Шу ердаги маҳалла оқсоқолининг кулгули чиқиши ҳам рамзий маъно касб этди. У ўзининг “демократия кўпчиликнинг камчиликка бўйсунишини билдиради” деган гапи билан кўпчилик ва камчиликнинг ўзаро муносабатлари тамойилини адаштириб юборди.\nУшбу ижтимоий-сиёсий драмадаги “кичкина” эпизод яна бир бор бошқа муаммони – фуқаролик жамияти ва давлат органлари орасидаги узилишни яққол кўрсатди. Ҳозирча бизда давлат ва фуқаролик жамияти ўртасида демократик диалог йўлга қўйилмаган. Сўнгги пайтларда биз тез-тез турли даражадаги давлат амалдорлари жалб этилган ҳар хил жанжалларнинг гувоҳига айланяпмиз. Бу, ўз навбатида, сиёсий маданият даражасини акс эттиради. Биз нафақат давлатнинг фуқаролик жамияти билан фаол диалогини ривожлантиришимиз, балки ҳокимлар, яъни жойларда давлат сиёсатини амалга ошириш учун масъул бўлган кишиларнинг маданият даражасини кўтарган ҳолда кадрлар муаммосини ҳам ҳал қилишимиз зарур.\nБош саҳифадаги фотосурат: "Город говорит" телеграм-канали


КЎЗЛАР СЎЗЛАГАНДА… (митти ҳикоялар) | "Xazina" газетасининг онлайн саҳифаси\nКЎЗЛАР СЎЗЛАГАНДА… (митти ҳикоялар)\nMart 5, 2018\t0\tBy admin\n– Нега менга термулиб қолдинг, танимадингми, нариги кўчада турамиз-ку?\n– Менинг отим Давви.\n– Гулдастанг бунча чиройли экан, устоз роса хурсанд бўлса керак, а?\n– Ма, бу гуллар сенга, жуда оғир экан, қўлим оғриб кетди…\n-… Моҳигул, мени эшитаяпсанми, масаланинг ечимини айтиб бер, деяпман сенга?\nЎқитувчининг танбеҳидан чўчиб тушган қиз:\n– Вой, устоз, қандай масала… эшитганим йўқ… – дея олди ерга боққанча.\nТашқарига отилиб чиқаётган болалар орасида яна Давлат кўзига ярқ этиб ташландию, қизнинг нигоҳи синфдошининг ортидан югуриб кетди. Моҳигул негадир ўз ишидан ўзи ранжиб, шахд билан мактаб ҳовлисидаги ўриндиққа ўтирди. Нечундир ўнг томондаги мактаб ўйингоҳига қарагиси келяптию, терс ўгирилганча сочининг учини ўйнаб ўтирибди: «Ҳм, ўшанга қараш зарил келибдими менга?»\nМактабда битирув оқшоми\nХайрлашиш онлари. Ҳамма синфдошлар ҳаяжонда. Кимдир йиғлайди, кимдир кулади. Давлат эътиборсизларча Моҳигулга қиё боқмас, оғзи қулоғида рақсга тушмоқда. Ўн йилдан бери кутган илинжи лоақал сўнгги кунда ҳам насиб қилмаганидан ўкинган қиз ҳеч ким билан хайрлашмай, фақат устозига совғасини топширганча даврани тарк этди. Шу пайт… Беихтиёр кўзлари қизнинг ортидан югуриб кетган Давлат ҳаётида биринчи марта ёлғизланганини ҳис қилди ва кўчага отилганини синфдошлари каби ўзи ҳам сезмай қолди…\nХИЁНАТНИНГ МУРFАК ҚУРБОНИ\nЁзнинг оташ палласи. Бекат. Кампир, аёл ва 3-4 ёшлардаги дўмбоққина болакай. Ҳамма ўзи билан ўзи овора: биров билан нима иши бор.\n– Қизим, ҳалиям кеч эмас, бу ишнинг охири вой. Эринг ўшақда сени у билан кўриб қолса, нима қиласан? Майли, эрингни ўйламасанг ҳам шугина норасидани ўйла. Уни ташлаб кетишга қандай кўзинг қияди, а? Гапирсанг-чи, ер юткур? Бегона – санги девона. Кимларга ишониб кетяпсан?\nКуз келмасдан япроқлари сочилган дарахтдек эгилиб қолган онаизорнинг сўзларини бўлди бетавфиқ, хиёнаткор аёл:\n– Она, аралашманг, бу – севги. Бир марта гапингизга кириб, мана шу мишиқининг отаси билан беш йиллик ҳаётимни дўзахга айлантирганим ҳам етади. Ҳали у билан Россия экан, дунёнинг нарига чеккасига кетишга ҳам тайёрман.\n– Дунёнинг нарига чеккасигамас, нарига дунёга ҳам де, яшшамагур…\nМашина келиб тўхтади. Онанинг қўлини охирги марта ушлаб турган болапақир қўйиб юборгиси келмади. Аёл қўлини маҳкам ушлаб турган болакайни силтаб ташлади-да, шахд билан машинага ўтирди.\nМурғак болакай шу заҳоти улғайиб қолди. Афсуски, унинг кўзларида узоқ юртларда нон топиб келиш учун кетган отасининг қаҳри, номусу ори чақнаганини ҳеч ким англамади.\n…Назокат шу онда болалигида бувиси айтган мана шу гапни эслади:\n– Қизим, менга олиб келган таомларингни бобонг кўриб, хурсанд бўлаяпти. Раҳмат, сизларга!\n– Ия, бувижон, бобом вафот этган бўлса, қандай қилиб кўрадилар? Ё, инсон ўлган билан кўзлари ўлмайдими?\n– Буни улғайганингда тушуниб оласан. Унгача ҳеч кимни, айниқса ёлғиз қарияларни хафа қилма, уларнинг дуосини ол, хўпми?\nҲа, қайнотам ҳаммасини кўриб турган экан-да. У мени қарғаб, охир-оқибат шу кўйга солган экан-да, эй худо…\nБаҳор оёқлаган бўлса-да, ҳали қиш кезиб юрибди. Ёлғиз, хаста қайнонанинг ҳужрасидан сандал олинмаган. Ўғил ишдан кечқурун қайтиб, онасидан хабар оларкан, қариянинг дағ-дағ қалтираётгани, мунгли кўзлари нимадир сўраб жавдираётганини кўрдию, ҳаммасини тушунди.\n– Нози, иссиқина уйда ялпайиб сериал кўришингни қара, онам бир аҳволда. Нега, сандалига қўр солмадинг?\n– Уф-ф, жонга тегди, шу қари кампир. Қачон ўлади, билмайман, унгача мен шўрликка ҳеч кун йўқ.\n– Ўчир овозингни, сен қаримайсанми?\n– Йўқ, қаримасдан ўламан!!!\nҚоронғи ҳужрада ёлғиз изтироблару пушаймонга кўмилиб ётган аёлнинг эшигидан нур кириб келди. Во ажаб, остонада турган шарпа қайнотаси ва қайнонаси-ку…\nУ ёшлигидан шундай эди: бировнинг йиғлаганини кўрса завқланади. Мактаб даврида ўзига ўхшаган болалар билан тенгдошларининг йиғи товушлари ва имо-ишораларини кўрсатиб, маза қилиб кулишарди. Улғайди. Ўқиди. Ишга жойлашди. Қизиқ, у ҳануз бировнинг йиғисига муштоқ.\nБаҳор атрофга, дала-қирга, боғ-роғларга бодроқ-у зумрад тангалар сочганда ҳам унинг кўнглига ўзгалар йиғисидан бошқа нарса сиғмас эди. Бугун ҳам шундай бўлди. Кеча премьерадан сўнг унга ишониб топширилган образни қойиллатиб бажарган ҳамкасбини режиссёр, ёзувчи ва томошабинлар олқишлаганда ичидан зил кетган эди. «Кўзёшлар табассуми» номли бу спектаклда у айнан йиғлаётган донишманд дунё образини бажариши керак эди. Шунча уринмасин, болалигида ўнлаб болаларнинг ва катталарнинг йиғиларини худди ўзидан қилиб кўрсатадиган шоввоз бу машҳур асардаги бош ролни ижро эта олмади.\nЎзининг образини «тортиб олган» ҳамкасбини йиғлашини бир кўргиси келди. Ва театрнинг бадиий раҳбарига унинг битта айбини топиб, «чақди». Ҳа, у кўп чекарди. «Кечаги кўзёшлари ҳам шундан, – деди шоввоз. – Бошлиқ, у эртага катта саҳнада йўталиб қолса, томошабинлар олдида жамоамизнинг обрўйи бир пул бўлмайдими?»\nҲамкасби бошлиқнинг хонасидан ранжиб чиққанини кўрган шоввознинг шапкаси ҳавога учди. «Йиғлоқи» актёр чекишни ташлади.\nШоввознинг башорати нотўғри чиқди. Катта саҳнада ҳам у кутган ҳолат эмас, кўзёшлар табассум қилди. Дунёнинг дарди ҳасрати шу – бировга кулма, бировни йиғлатма!\nУМР ЗАВОЛ ТОПМАСИН\nОЧЛ. «НАСАФ» ГУРУҲ ПЕШҚАДАМИНИ МАҒЛУБ ЭТДИ


1 февраль куни Осиё Кубоги-2019 финали бўлиб ўтади. Финалда Қатар терма жамоаси Японияга қарши баҳс олиб боради. Мазкур учрашув ўзбекистонлик Равшан Эрматов бошқариб боради. Бу ҳақда ЎФА матбуот хизмати хабар берди.\nУнга қанотларда Абдуҳамидулло Расулов ва Жаҳонгир Саидов ёрдам беришади. Учрашув Тошкент вақти билан соат 19:00да Абу Дабидаги «Zayed Sports City Stadium» ўйингоҳида бўлиб ўтади.\nҚатар термаси мезбон БААни 4:0 ҳисобида енгиб финалга чиққан бўлса, Япония эса Эронга жавобсиз 3та тўп фарқи билан енгган эди.\nРавшан Эрматов финал Осиё кубоги\nСпорт 21/08, 11:38\nБугун Европа лигаси финалида янги рекордга гувоҳ бўлишингиз мумкин


Асосий -> Мақолалар -> Эълонлар -> МАЛАКАВИЙ ИМТИҲОН ТОПШИРИШ ТЎҒРИСИДА ЭЪЛОН\nМАЛАКАВИЙ ИМТИҲОН ТОПШИРИШ ТЎҒРИСИДА ЭЪЛОН\nКадрлар малакасини ошириш ва статистик тадқиқотлар институтида 08.00.06 - “Эконометрика ва статистика” ва 08.00.14 “Иқтисодиётда ахборот тизимлари ва технологиялари” ихтисосликлари бўйича\nМАЛАКАВИЙ ИМТИҲОН ТОПШИРИШ ТЎҒРИСИДА\nЎзбекистон Республикаси Вазирлар Маҳкамаси ҳузуридаги Олий аттестация комиссияси Раёсатининг 2017 йил 31 майдаги “Ўзбекистон Республикаси Вазирлар Маҳкамаси ҳузуридаги Олий аттестация комиссиясининг 2016 йил 28 январдаги 220/2-сон қарори билан тасдиқланган “Малакавий имтиҳонларни ўтказиш тартиби тўғрисидаги низом”га ўзгартиришлар киритиш ҳақида”ги 239/6-сонли қарорига (Адлия вазирлигида 2017 йил 23 июнда 2764-1 рақам билан рўйхатга олинган) асосан, 2020 йил 21 октябрь куни соат 1530 да Давлат статистика қўмитаси ҳузуридаги Кадрлар малакасини ошириш ва статистик тадқиқотлар институтида 08.00.06 - “Эконометрика ва статистика” ва 08.00.14 - “Иқтисодиётда ахборот тизимлари ва технологиялари” ихтисосликлари бўйича малакавий имтиҳон ўтказилади.\nТалабгорлар учун 2020 йил 20 октябрь куни соат 1200 да онлайн тарзда маслаҳат (консультация) берилади.\nИмтиҳон топширишга талабгорларнинг ҳужжатлари 2020 йил 10 октябргача онлайн тарзда қуйидаги манзил бўйича қабул қилинади:\nwww.instat.uz e-mail:info@instat.uz, bilimstat@mail.ru\nКадрлар малакасини ошириш ва статистик тадқиқотлар институтида 08.00.06 - “Эконометрика ва статистика” ва 08.00.14 “Иқтисодиётда ахборот тизимлари ва технологиялари” ихтисосликлари бўйича малакавий имтиҳон топширадиган тадқиқотчи (изланувчи)дан талаб қилинадиган ҳужжатлар:\n1. Ҳужжатлар жилди;\n2. Институт номига йўлланма хат;\n3. Малакавий имтиҳон топшириш тўғрисида институт директори номига ариза;\n4. Паспорт нусхаси;\n5. Маълумотнома (объективка);\n6. Маълумоти тўғрисида диплом нусхалари;\n7. Диссертация мавзуси ва унга раҳбар тайинланганлиги тўғрисида муассаса бўйруғидан кўчирма;\n8. Диссертация мавзуси ОАК бюллетенида эълон қилинганлиги тўғрисида маълумот.\nМасофадан ўқитиш (онлайн) шаклида шу йилнинг сентябрь ойида ташкил этилган ўқув курсларининг якунланганлиги тўғрисида\nТаянч докторантура ва докторантура ҳамда мустақил изланувчиликка қабул бўйича эълон


«Немис тўлқини»: Қирғизистонда музликлар тезроқ эришни бошладими? | ҚИРҒИЗИСТОН ЯНГИЛИКЛАРИ\n«Немис тўлқини»: Қирғизистонда музликлар тезроқ эришни бошладими?\nМутахассисларнинг таъкидлашича, Қирғизистондаги музликларнинг эриши тезлашган, яна ярим асрдан кейин улар икки баравар камайиши мумкин. Бу эса бутун Марказий Осиёда кучли сув танқислигини келтириб чиқаради.\nМарказий Осиё музликларининг 45 фоизи айнан Қирғизистонда жойлашган. Улар дарё тизими таъминотининг асосий манбаларидан ҳисобланади. Саккиз минг квадрат километрни эгаллаган музликлар ва қор билан қопланган ерлар Қирғизистон ҳудудининг тўрт фоизини ташкил этади. Бироқ маҳаллий мутахассисларнинг маълумотига қараганда, улар тобора камаймоқда. Атроф-муҳит муҳофазасига бағишланган сўнгги миллий маърузада келтирилишича, охирги бир неча ўн йилликда музликларнинг 20 фоизи йўқ бўлиб кетди.\nМузликларнинг 70 фоизи йўқолиши мумкин\nМарказий Осиё ер амалий тадқиқотлари институти (МОЕАТИ) Қирғизистонда мазкур муаммони ўрганувчи кам сонли муассасалардан биридир. Мазкур институт Германия томонидан ташкил этилган ва унинг қўлловида фаолият кўрсатади. МОЕАТИ катта илмий ходими, гляциолог (табиий музларни ўрганувчи мутахассис) Расул Усубалиевнинг айтишича, глобал исиш туфайли Қирғизистондаги музликларнинг эриши тезлашган.\n«Агар ҳозирги вазият сақланиб қолаверса, 2050-2070 йилларга бориб музликларимизнинг 70 фоизи йўқ бўлиб кетади, – дея огоҳлантиради у. – Афсуски, илм-фан давлат томонидан етарлича қўллаб-қувватланмайди, музликларни кузатадиган тоғ станциялари аллақачон фаолиятини тўхтатган».\nҚирғизистондаги музликларнинг камайиши бутун Марказий Осиёга муаммолар туғдиришига Усубалиевнинг ишончи комил. Ёғингарчилик деярли кузатилмайдиган ёз маҳали айнан музликларнинг эриши орқали минтақадаги дарёлар сув билан таъминланади. «Музликлар йўқ бўлиб кетса, вегетация пайтида, жумладан, Қозоғистон ва Ўзбекистонда кучли сув танқислиги келиб чиқади», – дея урғулайди мутахассис.\nТаниқли эколог, «Алейне» экологик ҳаракати етакчиси Эмил Шукуровнинг айтишича, иқлим ўзгаришлари аслида мунтазамлик, даврийлик характерига эга. Бироқ инсон фаолияти бу жараённинг алғов-далғов тус олишига сабаб бўлмоқда. Қирғизистон раҳбариянинг экологик тафаккурдан маҳрумлиги эса вазиятни тобора чигаллаштирмоқда. «Бизнинг давлат органлари музликларнинг эришини глобал исишга йўйишади ва шу билан қўлни ювиб, қўлтиққа уришади», – дейди Шукуров.\nЧанг музликлар эришини кучайтиради\nЭмил Шукуровнинг тушунтиришича, музликларнинг эриши нафақат ҳавонинг исиши, балки баланд тоғларда чорванинг нотўғри боқилиши оқибатида чанг кўтарилиши билан ҳам боғлиқ. «Айтайлик, чорва муддатидан олдин, ўт-ўлан ерни ҳали қотмаган маҳал олиб чиқилади. Чорва ўтларни ебгина қолмай, ернинг юқори қатламини туёқлари билан чангга айлантиради. Ҳатто енгил шамол ҳам бу чангни музликлар томон учиради», – дейди эколог.\nШукуров ерни ижарага бериш ва хусусийлаштиришнинг янгича тизими ўтлоқлардан масъулиятсизларча фойдаланишга олиб келди, деган фикрда.\n«Амалдорлар ва қонун чиқарувчилар ўтлоқлардан меъёрида фойдаланиш асосларини йўқ қилишди, – дея ҳисоблайди у. – Ўтлоқлар узоқ муддатга ижарага олган ёки хусусийлаштирган одамлар қўлига ўтди. Улар эса ўз навбатида ерни бошқаларга ижарага беради. Пул ишлашни ўйлашади, бироқ қоидаларга риоя қилиш кераклиги хаёлларига келмайди».\nБутун минтақа зарар кўради\nҚирғизистонда музликлар кузатилмайди, ҳатто сунъий йўлдош мониторинги ҳам йўлга қўйилмаган. Шунинг учун музликларнинг тез орада эриб кетиши ҳақидаги фикрга Эмил Шукуров шубҳа билан қарайди. Бироқ қирғиз музликларининг катта қисми йўқ бўлиб кетса, бутун Марказий Осиё минтақаси зарар кўришига унинг ишончи комил. «Музликлар – минтақадаги дарёларни сув билан таъминлайдиган катта манба. Шу сабабли биздаги табиий экотизимни сақлаб қолиш билан Қозоғистон ҳам, Ўзбекистон ҳам қизиқиши керак», – дейди у.\nАввалги мақолаНорин прокуратураси: ўқитувчиларга 9 ойлик маош ҳаққи ортиқча тўланган\nНавбатдаги мақолаТашиев иши бўйича материаллар Олий судгача етиб борди


12:47 / 24.12.2016\nТошкент вилояти шаҳар ва қишлоқларида аҳоли пунктлари қиёфасини ўзгартириш бўйича ишлар катта ҳажмда олиб борилмоқда. Улар йўл-транспорт тизимини ҳам ўз ичига қамраб олган. Эндиликда маҳаллий аҳолига бутун вилоят бўйлаб таъмирланган ва республиканинг бошқа минтақалари билан боғлаб турувчи янги йўллар хизмат кўрсатмоқда.\n- Ўтган йилдан бошлаб 119,9 километр автомобиль йўллари қурилди ва реконструкция қилинди, - деди “Тошкентавтойўл” ҳудудий давлат корхонаси директори Худойберган Тўлаганов. – Ўтган даврда анча кўп ҳажмда ишлар амалга оширилди. Масалан, Гулистон-Бўка-Ангрен-Қўқон ва Андижон автомобиль трассасидаги 20 километр йўлни реконструкция қилиш ўз якунига етмоқда. Янги Тошкент ҳалқа йўлининг Сергели мавзесини айланиб ўтувчи ва Бектемир-Ғазалкент-Чорвоқ автойўлига чиқувчи 20 километр қисмидаги йўллар реконструкцияси якунига етказилди. Буларнинг барчаси шаҳарлар ўртасида транспорт қатновини анча яхшилаш имконини берди.\nХалқаро ва республика аҳамиятига молик умумий фойдаланишда бўлган автойўлларда ҳам катта ишлар бажарилди. Тошкент-Душанбе йўлининг тўққиз километрлик қисмида таъмирлаш ишлари якунига етказилмоқда. Бу объектда якунига етаётган йилда катта ҳажмдаги ишлар амалга оширилди.\nШунингдек, Ангрен шакар заводига олиб борувчи йўлда Тошкент-Андижон магистралига қўшилувчи икки километрлик йўл қисми қурилди. Тошкент-Тўйтепа йўлининг 2,5 километрлик қисмини қуриш ҳам жорий йилда битказилади. Шунингдек, Тошкент-Чирчиқ-Чимён йўлининг 10,9 километр бўлган икки қисми фойдаланишга топширилди. Бу эса Паркент туманидаги йўллар ҳолатини сезиларли даражада яхшилаган. Бундан ташқари, бу ерда Паркент-Заркент-Сўқоқ қисмидаги тўққиз километрлик йўлда таъмирлаш ишлари ҳам якунига етказилмоқда.\nТошкент йўл Тошкент-Душанбе


Ўйлашга ундайдига роман\n“Боқий дарбадар” романига сўз боши\n“Боқий дарбадар”нинг жанрини муаллиф роман деб белгилабди. Эҳтимол, айни ҳол диди анъанавий романлар руҳида тарбият топган ўқувчида эътироз уйғотар ҳам. Ахир, бунда яхлит бир воқеа бўлмаса, кўп планли сюжет асосида воқеликнинг кенг эпик манзараси тасвирланмаган бўлса, марказида қаҳрамон турмаса... – нимаси роман?!.. Жаҳон адабиёти тажрибаларидан, хусусан, Ғарбда ярим асрлар илгари бошланган “янги роман” бобидаги изланишлардан озми-кўпми хабардор ўқувчида эътироз туғилмасаям керак. Зеро, “Боқий дарбадар”да анъанавий эпосга хос воқеабанд сюжет ўрнида сиртдан бир-бирига боғланмай турли макон ва замонда, гоҳ реаллик гоҳи хаёлотда кечувчи воқеалар тасвирланган, марказида рисоладагидек қаҳрамон турмаган бўлса-да, уларни бир нарса – ҳаётнинг маънисию башарият тақдири ҳақида ўйга толган муаллиф шахси бирлаштиради, яхлит бутунликка – романга айлантиради...\nИсажоннинг битиги анъанавий йўлда ёзилмагани ақлга тайин, лекин уни модернизм ё постмодернизмга тааллуқли этишга-да қийналади киши. Модернистик асар дейин деса, унда ҳам турфа услублар – кўхна диний ривоятлардан тортиб ҳозирги “интернет тили”гача, ҳам турфа жанрлар – қадим диний дидактикадан тортиб урфдаги “боевик”кача... қуроқ-қоришиқ бирбутунлик касб этаётибди. Ҳай, постмодернистик асар деб қўя қолай деса, муаллиф оламу одам ҳақидаги ўй-ташвишларини ифода этмоқ учун бадиий модель – постмодернистлар инкор қилган метаривоят яратиб қўйибди... Ҳолатдан чиқишга уриниш деманг-у, назаримда Исажон ўзи билган биздагию хориждаги ижодий тажрибаларнинг барини ичдан ўтказибди – бугун ўзини қийнаб турган муамммоларнинг бадиий идрокию ифодаси учун мақбул шакл излапти, изланишлари синтезга олиб келибди.\nДарвоқе, ғарбда урф бўлган “изм”лар маънавиятимиз учун зарарли дегувчиларнинг ташвишлари, албатта, асоссиз эмас. Марғуб томони шуки, Исажон ўша “изм”лардан мақбул шаклни олгани ҳолда ўзи миллий заминда собит турибди. Жиллақурса бир жиҳатни олайлик: постмодерн кайфият дегани миллатлару миллий маданиятлар қоришувини кўзда тутади, шундай заминдан униб чиқади. Ёзувчимиз эса бу руҳ-кайфиятни бутун вужуди билан инкор қилади, профессор Зиёнинг ўғли каби “ўзи севган, амалларидан Ўзи рози бўладиган халқ орасида” яралганига шукрона келтиради, рўзи маҳшарда “ўз жонажон тупроғида, ўз жонажон миллати билан бирга бўлишни орзу қилади”; Ватанни “иймонининг қўрғони” деб билади, “дилининг илдизлари шу ер ости булоқларига боғлаб қўйилгандай, узилса қурийдигандек” ҳис қилади ўзини. Ҳа, асл ижод, агар у миллий-маданий заминда воқе бўлса, асло кўр-кўрона тақлид бўлмайди. Зеро, ижодий синтез дегани бир жиҳатдан алхимияга монанд: кимёгар турли моддаларни қориштириб сар олтин олишга интиларкан, сингишмаган моддалар чўкинди бўлиб шишада қолаверади.\nЁзувчи ҳаётнинг маънисию башарият тақдири ҳақида ўйга толган, дедик. Ахир, инсон ҳаётидан маъни излаш сўнгги икки аср мобайнида адабиётнинг марказий муаммосига айланмадими? Ҳа, ҳатто модернизмнинг айрим оқимлари инсон ҳаётини ҳар қандай маънидан айро тушади деб даъво қилди ҳам, озми-кўпми шу кайфиятга тушдик ҳам. Хайриятки, ислом нури билан ёришган диллар бу кайфиятни ўзига сиғдиролмади, сиғдирмади. Жумладан, Исажон ҳам. Ёзувчи муаммонинг илдизига назар солади ва кўрадики, Яратганидан узоқлашиши баробари инсон ҳаётининг мазмуни йўқолиб бораётганини теранроқ ҳис қилган, бу ҳис муттасил кучайиб борган. Ва бу ниҳоясиз жараён. Шунинг учун ҳам романда яралмиш – инсон “тангрининг иродасига исён ўлароқ” яратган энг олий мавжудот – клон ҳам оламнинг нечоғли мукаммал яратилганини идрок этгач, “мазкур силсила аро ўз ўрнини топишга ҳаракат қилади”. Аммо хайҳот... топмайди, тополмайди.\nШу боис ҳам дунёларга сиғмайди, оламни бунчалар мукаммал яратган Зотни “излаб топиш ва бутун олам яратилишининг сабабларини Ўзидан сўраш учун” бош олиб чиқиб кетади. У кўзлаган манзил белгили: излагани – “Унинг иродасига ва менинг яратилишимдан мақсадига мос... келадиган макон ва замон”. Бироқ, хайҳот... у тушган йўл қаён элтади, кўзлаган манзилига етадими ва ё ўша мангу дарабадарга қисматдош бўлиб қоладими?.. Ким билади, “бутун олам илгарилаб бораётган турли-туман йўллар”нинг қай бири ҳақ йўл? Собит ишонч билан “қисматимиз шу саҳрода яшаб Парвардигорга ибодат қилиш ва ажалимиз етганида жонимизни Ўзига топширишдир” дея кундалик юмушларига машғул бадавийларми? Ва ё ёруғ оламга этак силкиб, бутун борлиғи – қалбию ақли билан Яратганга юзланган авлиёнинг йўлими?..\nАсарда саволлар қўйилган, жавоб эса имкондан ташқарида, зеро, учинчи парвона мисоли “аланга ичига кириб оташ ичра ғойиб бўлган”гина – БИЛАДИ ва... ўзи “эришган билим ҳақида гапира олиш имкониятидан маҳрум бўлади”...\nАслида, профессор Зиёнинг ўғли айтмоқчи, “теварагимиз румузларга ва тимсолларга тўладир”. Ва шу румузу тимсоллар “ақл қулоғига баланд овоз билан хитоб қилиб турибди”. Бироқ биз, биз эшитяпмизми шу хитобларни?! Мабодо, довонга кўтарилган сари қулоқлар битгани каби, башарият сафида юксалишимиз баробари “ақл қулоғи”миз ҳам битиб бормаяптими?!..\nҚадимгилар адабиётни табиатга тақлид деганлар. Чамаси, Исажонга ҳам шу йўлдан бориш маъқул кўринибди – романни румузу тимсолларга тўлдирибди. Бу рамзу тимсоллар тафаккуримизга қаратилган – фикр билан уларни чақишимиз тафаккуримизни чарҳлашига имоним комил. Асарни ўқиганда бир-биридан мураккаб саволлар кетма-кет қалқиб чиқаверса ҳам, эҳтимол. Лекин улар ичида энг муҳими, бугунги тараққий даражасию эртанги имконлари уфқининг чамасидан масруру мағрур турган ХХI аср кишиси учун энг жўн ва энг мураккаби мана булардир, балки:


Тарбияланувчиларимиз турнир ғолиби | "NAVBAHOR" FUTBOL JAMOASINING RASMIY WEB SAHIFASI\nТарбияланувчиларимиз турнир ғолиби\nБугун Тошкентда кўпчилик мухлисларнинг хотирасида қолган футболчи Дилмурод Назаровнинг хотирасига бағишлаб ўтказилган турнир якунига етди. 9 апрель куни бошланган хотира турнирида 2005 ва 2006 йилларда туғилган футболчилардан иборат саккизта жамоа аъзолари ғолиблик учун баҳс олиб боришди. Мусобақада клубимиз қошидаги “Навбаҳор-Умид” футбол мактаби тарбияланувчилари ҳам қатнашишди. “Ливерпуль-Гол” футбол клуби ва Назаровлар оиласи ҳамкорлигида ташкил этилган мусобақада вакилларимиздан ташқари "Пахтакор", "Бунёдкор-1", "Бунёдкор- 2", "Насаф", "Ливерпуль-Гол", "Локомотив" ва Қозоғистоннинг "Ордабаси" клублари тарбияланувчилари ҳам иштирок этишди.\nҚатнашчилар икки гуруҳга бўлинган ҳолда баҳс олиб боришди. Тарбияланувичиларимиз “Локомотив”, “Бунёдкор-1”, “Ливерпуль-Гол” жамоалари билан бир гуруҳдан жой олишди. Эътиборли жиҳати Аъзам Ражаббаев бошчилигидаги футболчиларимиз барча учрашувларни ғалаба билан якунлашди. “Ливерпуль-Гол” 1:0, “Бунёдкор-1” 3:2 ҳамда “Локомотив” жамоалари 3:1 ҳисоблари билан мағлуб этилди. Гуруҳда пешқадамликни қўлга киритган болаларимиз ярим финалда “Бунёдкор-2” жамоасини 8:0 ҳисобида мағлуб этиб, финал йўлланмасига эга бўлишди. Ҳал қилувчи баҳсда ҳам Ражаббаев шогирдлари 4:0 ҳисобидаги ғалабани қўлга киритишди.\nМусобақа якунида ташкилотчилар томонидан ғолиб ва совриндорларга кубок ва дипломлар топширилди. Шунингдек, турли номинациялар бўйича ғолиблар ҳам аниқланиб, уларга ҳам махсус совринлар тақдим этилди. “Навбаҳор” жамоаси сафида тўпурарлик маҳоратини намойиш этган Саидбек Садриддинов “энг яхши ҳужумчи” номинациясида ғолибликни қўлга киритди. Эслатиб ўтамиз, фаолияти давомида юртимизнинг “Пахтакор”, “Трактор”, “Сурхон”, Қозоғистоннинг “Ордабаси”, “Тараз”, “Қайсар” ва “Ясси Сайрам” клубларида тўп сурган Назаров 2006 йили футболчилик фаолиятини айнан “Навбаҳор”да якунлаганди.


БУХОРО – “ST’да мақола чиққач, вилоят ҳокими ўтган галги хатосини қилмади”\nБУХОРО. “Бухородан ёзмоқдамиз. “Сиздан Телеграм”да тарихий Арк қўрғони кўнгилочар тадбирлар масканига айланиб қолгани, вилоят ҳокими Ўктам Барноев ҳам ИИБ ходимларига хизмат машиналарини шу ерда топширгани ҳақида мактубимиз чиққан эди. Шундан кейин вилоят ҳокими аввалги хатосини такрорламади. Ҳоким солиқ тизими ходимларига хизмат автоуловларини Аркда эмас, қаттиқ қўриқланадиган ҳокимлик биноси олдида топширди. Қани эди, ҳокимбува “снос” масалаларида ҳам жамоатчилик талаби билан ҳисоблашса...”


Намоз пайтида Авлиё София деворидаги суратларга ечим топилди - xabar.uz\nНамоз пайтида Авлиё София деворидаги суратларга...\nНамоз пайтида Авлиё София деворидаги суратларга ечим топилди\n20.07.2020 10:24 0 5172\nИстанбулдаги Авлиё София (Ая-София) обидасидаги христиан мозаика ва фрескалари намоз вақтида пардалар билан ёпиб қўйиладиган бўлди, дея маълум қилди Туркия президенти матбуот котиби Иброҳим Калин.\n10 июль куни мамлакат олий маъмурий суди — Туркия давлат кенгаши 1934 йилда Истанбулдаги Авлиё София ибодатхонасини музейга айлантириш тўғрисидаги қарорини бекор қилгани тўғрисида хабар бергандик. Шундан кейин Туркия президенти Ражаб Тоййиб Эрдўғон обидани масжидга айлантириш ҳақидаги фармонни имзолади. У ерда 24 июлдан намоз ўқиш мумкин. Туркия дин ишлари бўйича бошқармаси намоз вақтида христиан мозаика ва фрескаларини ёпиб қўйиш ёки қоронғилаштириш кераклигини айтганди.\nАя-София деворидаги суратлар намоз пайтида пардалар билан ёпиб қўйиладиган бўлди.\n«Ёруғлик тизими бўлмайди. Ҳозир фреска ва мозаикаларни парда билан ёпиш устида ишлаяпмиз, у деярли тайёр. Бино ва тасвирларга ҳеч қандай шикаст етказмаслик муҳим», — деди Калин NTV телеканали эфирида.\nАвлиё София ибодатхонаси милодий VI асрда император Юстиниан буйруғига биноан барпо этилиб, 537 йил 27 декабрда очилган. Турклар Константинополни забт этгач, Византия империяси қулагач, 1453 йилда ибодатхона масжидга айлантирилган. Бироқ 1935 йилда замонавий турк давлати асосчиси Мустафо Камол Отатурк унга музей мақомини берган ва ЮНЕСКО бутунжаҳон мероси объектлари рўйхатига киритилганди.\nТуркия Истанбул намоз Авлиё София Ая-София фреска\nАвто 18/09, 11:48\nТуркия ўзининг илк машинасини учирди (видео)\nХориж 18/09, 09:13\nТуркия ташқи ишлар вазири дунё эътиборидаги масала бўйича баёнот берди


20 май 2022, Тошкент вақти: 06:18\nАҚШ вице-президенти Жо Байден (чапда) Хитой лидери Си Цзинпин билан Пекинда, 2013 йил.\nХитой расмийлари 13 ноябрь куни демократ Жо Байденни АҚШ президенти сайловидаги ғалабаси билан табриклади.\n“Биз Америка халқи танловини ҳурмат қиламиз”, дея билдирган Хитой Ташқи ишлар вазирлиги вакили Ван Вэнбин Пекин Байден билан бир қаторда сайланган вице-президент Камала Харрисни ҳам қутлашини қайд этди.\nАйни пайтда ХХР ТИВ вакили АҚШдаги сайлов натижалари ҳали “қонунчиликка мувофиқ равишда” тасдиқланиши лозимлигини ҳам таъкидлади.\nЎтган ҳафта охирида АҚШдаги етакчи оммавий ахборот воситалари президент сайловида Жо Байден ғалаба қозонганини хабар қилган эдилар.\nАввалроқ Хитой ТИВ Байденнинг сайловда ғолиб бўлганига оид баёнотни шунчаки “маълумот сифатида қабул қилгани”ни билдирганди.\nАҚШнинг амалдаги президенти Дональд Трамп сайловда ғалабани бой берганини тан олгани йўқ ва овоз бериш натижалари қайта кўриб чиқилиши учун қатор штатларда судга мурожаат қилган. Трамп муваффақиятга эришиши учун судлар Байден ғолиб деб топилган бир неча штатдаги овоз бериш натижаларини бекор қилиши лозим.\nХитойга қарши туриш Трампнинг президентлик фаолияти давомида энг асосий ташқи сиёсий векторлардан бири бўлган. Унинг маъмурияти Хитойдан келадиган кўп товарларга бож тўлови жорий қилган, Пекин ҳам АҚШга худди шундай жавоб қилган. Ҳонконгда норозилик намойишлари бостирилиши ортидан Қўшма Штатлар хитойлик қатор расмийларга қарши санкциялар жорий қилган. Трампнинг ўзи Хитойни коронавирус (АҚШ президенти уни “Хитой вируси” деб атаган) тарқалишининг олдини олишда етарли чора кўрмаганликда айблаган. АҚШ Давлат котиби Майк Помпео эса Хитой компартиясини замонавий дунёнинг “энг асосий хатари” деб атаган. Пекин ҳам Вашингтонга кескин жавоблар берган.\nСайловолди кампанияси чоғида Трамп Байденни ғалабаси Хитой учун фойдали бўлган номзод, дея баҳолаган. Демократлар бу баҳони рад этганлар. Байденнинг ўзи Хитойни АҚШнинг асосий “рақобатдош”и деб атаган. Россияга нисбатан эса у “мухолиф” сўзини қўллаган.\nАввалроқ Трамп маъмурияти америкаликларга Хитойнинг ҳарбий-саноат мажмуаси билан боғлиқ ширкатларига инвестиция киритишни тақиқлаб қўйганди. Бу тақиқ Huawei, China Mobile ва China Telecom каби телекоммуникацион ширкатларга ҳам дахлдордир.


03 март 2021, Тошкент вақти: 13:33\nУшбу мақоланинг 1- қисми 30 октябрда эълон қилиниши ортидан унда ёритилган воқеа юзасидан текшириш бошлангани Озодликка маълум бўлди.\nОзодлик 30 октябрь куни Қашқадарё вилоят, Косон туманида яшайдиган, 21 йил ўқитувчи бўлиб ишлаган 40 яшар аёл 15 сентябрда бўйнига арқон солиб, жонига иккинчи марта қасд қилгани ҳақида журналист суриштируви ўтказиб, мақоланинг биринчи қисмини эълон қилган эди.\nУнда она 14 яшар қизини зўрлаган шахс жазога тортилмагани, маҳаллада бу оилага нисбатан таҳқирловчи гап-сўзнинг кўпайгани учун ўз жонига қасд қилгани айтилган эди.\nҚиз эса, туққан боласини бошқа қайтиб кўрмаганини, мактабда унга нисбатан масхара ва таҳқирлаш тинмаётганини айтган.\n14 яшар қиз туққан қиз бола ўша куннинг ўзида бошқа шахсга фарзандликка бериб юборилган.\n31 октябрь куни Косон туман ички ишлар бўлимининг инспекторлари зўрлангани иддао қилинган қизни мактабдан олиб кетишган. Бу ҳақда Озодликка қизнинг ўзи айтди:\nСинф раҳбаримиз нега мендан бесўроқ чиқиб кетдинг, деб бақирди.\n“Учинчи соат дарсга кирган эдим, участкавойимиз билан бир аёл милиция ходими келиб Озодлик радиосига сен чиққанмисан деб сўради. Мен ҳа, дедим. Кейин мени туман прокуратурасига олиб кетишди. У ерда онам нега ўзини осгани, нега шикоят қилганимиз ҳақида тилхат ёздириб олди. Шундан кейин қайтиб келдик. Синф раҳбаримиз нега мендан бесўроқ чиқиб кетдинг, деб бақирди. Бўлмаса мени олиб кетишаётганини директорнинг икки ўринбосари кўриб турган эди”\nИсмини Озодлик ошкор этмаган мактаб ўқитувчиларидан бирининг айтишича, мактаб ўқувчисини орган ходимлари психолог ёки синф раҳбари ҳамроҳлигида олиб бориши шарт бўлган, лекин уни ёлғиз олиб кетишган.\n31 август куни тушдан кейин қиз яшайдиган уйга вилоят ва туман ички ишлар органларидан вакиллар келиб, қизнинг онаси ўзини осган жойни суратга туширган, қўни-қўшнилардан тушунтириш хатлари олинган.\nАммо, айтишича фарзанди унга умуман кўрсатилмаган:\n“Мактабимиз директори ўзим тўғирлаб бераман, деди-да, мени кечаси туғруқхонага олиб борди. Духтурлар алоҳида палатага олди, эрталаб соат беш яримларда туғдирди. Аямни дорига юборишди. Аям келганидан кейин менга жавоб бериб, уйга юборишди. Тамом, болани ҳам кўрсатишмади”.\nҚизнинг холасининг айтишича, туғдириш тадбирида мактаб директори, оталикда гумонланаётган боланинг онаси ҳам иштирок этган:\nБолани нима қилган бўлса ҳам, шулар қилишди.\n“Мактаб директори мендан ҳам, у йигитнинг онасидан ҳам бир миллион сўмдан духтурлар учун деб пул олди. Болани нима қилган бўлса ҳам, шулар қилишди. Мактаб директори билан йигитнинг онаси бизга ҳеч кимга айтманглар, қизларинг мактабни битирсин, келин қилиб оламиз, деб ваъда беришди. Лекин, орадан кўп ўтмай, туғилган чақалоқ менинг боламдан эмас экан, келин қилмаймиз, деб сўзларидан қайтишди. Буни эшитиб, опам стрессга тушиб қолди”.\nОзодликка қизнинг қариндошларининг айтишича, уларда чақалоқни ким васийликка олгани ва унинг яшаш манзили ҳақида аниқ маълумот бор.\nҚизнинг отасининг айтишича, уларнинг ички ишлар бўлимига, вилоят ва туман прокуратурасига ёзган аризалари эътиборга олинмаган:\nМен бир камбағал одам бўлсам, қўлим калта, ким ҳам бизнинг дардимизга қулоқ соларди?!\n“Бу воқеадан кейин мактаб ҳам аёлимга иш бермади. Сиқилиб, гап-сўзларни эшитавериб, касал бўлиб қолди. Кўчага чиқолмасак, уруғ-аймоқнинг олдига боролмасак. Прокуратура тингламаса, ички ишлар тингламаса. Хотин-қизлар қўмитаси бошлиғи ҳам тингламайди. Қорни тўқнинг қорни оч билан нима иши бор? Уларга фақат пул бўлсин. Шунча мурожаат қилдик, қизимни фоҳиша деб, уруғ-аймоғимизни ДНК қилади. 14 яшар қизча қанақасига фоҳиша бўлсин? Қўшни бола эса оппоқ эмиш. Биламиз нега ундай дейишаётганини. Унинг поччаси ҳокимнинг ўринбосари. Ҳоким эса ишни ёп дейди, тумандан жиноят чиқмасин экан. Мактаб директори эса ҳаммасининг оғзини ёпдим, керак бўлса ўзингни ботқоққа ботираман дейди. Мен бир камбағал одам бўлсам, қўлим калтада, ким ҳам бизнинг дардимизга қулоқ соларди”.\nОтанинг айтишича, суриштирув бошида қўшни йигит унинг қизи билан жинсий алоқа қилганини бўйнига олган, кейин эса ўз кўрсатмасидан тонган.\nОзодлик исмини ошкор қилмаётган, ўқувчи қиз ўқиётган мактаб ўқитувчиларидан бирининг айтишича, у ҳам бу воқеа холис тергов қилинишини сўраб, вилоят прокуратурасига мурожаат қилган, аммо ижобий жавоб бўлмаган:\nҚизи туққанидан кейин қаттиқ стресс олиб касал бўлиб қолди.\n“Аслида, шундай воқеа содир бўлишига мактаб директори айбдор. Бу аёл шу мактабда 21 йил бошланғич синфларга дарс берди. Меҳнаткаш ва ҳалол ўқитувчи бўлган. Қизи туққанидан кейин қаттиқ стресс олиб касал бўлиб қолди. Даволаниб чиққанидан кейин директор унга сенинг мактабда ўрнинг йўқ деб, иш бермади. Касаллик варақалари пулини ҳам бермади. Ўшандан буён шўрлик она стресс ҳолатидан чиқолмайди. Аввал ўзига ўт қўйди, яқинда ўзини осиб қўйди”.\nКосон туман хотин-қизлар қўмитаси раҳбари ўринбосари Азиза Холмўминова бу воқеадан хабардор эканлигини айтар экан, туғилган чақалоқ қизнинг онаси розилиги билан бошқа одамга расмийлаштириб берилганини билдирди:\nУ йигитнинг оиласи кейин тан олмай оралари бузилиб кетди.\n“Йигит ва қиз томон ўзлари келишди. Қизини туққанини ҳам, чақалоқни бериб юборганини ҳам аввал биздан яширишди. Кейин мен суриштириб, чақалоқчани топганимда ўз ихтиёри билан бир оилага фарзандликка берган экан. Васийлик бўйича ҳужжат қилиб, қарор чиққан экан, ҳаммаси қонуний қилинган экан. Кейин бу ишни прокуратура кўрди. У йигитнинг оиласи кейин тан олмай оралари бузилиб кетди. Шундан кейин қизнинг онаси шикоят қила бошлаган”.\nҚизнинг онаси Озодлик билан суҳбатда чақалоқни бировга васийликка бермаганини, унинг номидан қилинган ҳужжатлар қалбаки эканлигини иддао қилди:\nБу депрессиялар, бу ғийбатлар, бу миш-мишлардан тўйиб кетдим, ҳаётдан ҳам тўйиб кетдим.\n“Мактаб директори орага тушди, чунки гумонланган йигит унинг қариндоши бўлади. Улар прокуратура билмасин, милиция билмасин деди-да, ишни ёпти-ёпти қилиш учун уйимга битта рўмолга иккита нон, конфет тугиб келди. Мени тинчитиш учун улар шундай қилди. Кейин мен бу стресслардан касал бўлиб ётиб қолганимдан сўнг, бу қизнинг онаси тентак, мен тентакни қизини олиб бераманми, деб ғийбатларни бошлади. Мен даволаниб чиққанимдан кейин мактабга иш сўраб борсам, директор иш бермади. Мен ҳеч бўлмаса фаррошликни беринг десам ҳам кўнмади. Мени жамиятдан чиқариб ташлашди. Бу депрессиялар, бу ғийбатлар, бу миш-мишлардан тўйиб кетдим, ҳаётдан ҳам тўйиб кетдим. Бунинг устига 14 яшар қизимини зўрлаган жиноятчи очиқда юрганини кўриш мен учун азоб эди. Дардларимни ҳеч ким тингламагандан, шикоятларим асоссиз ёпилиб кетаверганидан сўнг ҳаётдан безиб, икки марта ўз жонимга қасд қилишга мажбур бўлдим”.\nЗўрлангани иддао қилинган ўқувчи қиз ўқиётган мактаб директори (аёл), Озодлик билан суҳбатда бу воқеа хусусида ички ишлар ёки прокуратурага хабар бермаганини тан олди:\nМен буни фақат ўзимнинг бошлиғимга айтганман, органга хабар бермаганман. Менинг битта хатоим шу.\n“Ўқувчи қизнинг онаси бу воқеани ҳеч қаерга айтманг, бўлмаса ўзимни ўлдираман дегани учун, мен буни фақат ўзимнинг бошлиғимга айтганман, органга хабар бермаганман. Менинг битта хатоим шу. Бошқа ҳеч нарсага аралашмаганман. У қизча ҳам мактабда ўқияпти, шундай чиройли, яхши ўқийди. Ўзим ҳар доим назорат қилиб бораман. У туққан қизчани ҳам кўрмаганман, роддомда ҳам бўлмаганман”.\nКосон туман прокурори Улуғбек Эргашевга Озодлик қўнғироқ қилганида аввал гаплашиб, кейин гўё эшитмаётгандай телефонни ўчириб қўйди.\nҚашқадарё вилоят прокурори ўринбосари Азамат Мирзаев, Озодлик саволига жавобан, бу воқеадан яхши хабардор эканлигини айтди:\n“Менга телефон рақамингиз кўринди. Ҳозир матбуот хизматимизга айтаман, йигитлар ўрганиб, сизга ўзлари батафсил информация беришади”.\nАммо вилоят прокуратурасидан кун давомида Озодликка қўнғироқ бўлмади.\nВилоят прокурори ўринбосари Азамат Мирзаев мактаб ўқитувчиларидан бирининг шикоятига 2019 йилнинг 13 июнь куни берган жавобида шундай деб ёзган:\n"Аниқланишича, муқаддам ушбу мазмундаги мурожаатингиз Косон тумани прокурататураси томонидан ўрганилиб, мазкур мактаб ўқувчиси Н.Б.нинг ҳомиладор бўлганлиги юзасидан фуқаро Б.Б.га нисбатан 01.05.2019 йилда Ўзбекистон Республикаси Жиноят кодексининг 128- моддаси билан жиноят иши қўзғатилиб, тергов ҳаракатларини олиб боришлик учун туман ИИБ ТБга юборилган".\nБу жавобдан жиноят иши қиз туққанидан сўнг бир йил вақт ўтиб қўзғатилгани кўринади.\nБу вақтдан сўнг орадан яна олти ой ўтган бўлса-да, унинг натижалари ҳақида жабрланувчи томонга ҳеч қандай хабар берилмаган.


ЎЗБЕКИСТОН ФУҚАРОЛАРИ НАВРЎЗ БАЙРАМИ ҲАҚИДА - IF\nЎЗБЕКИСТОН ФУҚАРОЛАРИ НАВРЎЗ БАЙРАМИ ҲАҚИДА\nҲамма вақт баҳорнинг келиши одамлар ҳаётидаги энг қувончли воқеалардан бири бўлган. Турли халқлар уни турлича нишонлашган. Аммо ҳамма ушбу воқеани ҳаётнинг хурсандчилиги, серҳосил йилга умид қилиш, табиатнинг қайта жонланиши байрами сифатида тантана қилишган.\nНаврўз – Ўзбекистонда эзгулик, меҳр-оқибат ва гуллаб-яшнаш даври.\nЭзгулик ва адолат тантанаси, илиқликнинг совуқлик (бепарволик) устидан ғалабаси – Ўзбекистонда Наврўз байрамининг асл ғоясидир. Ахлоқий покланиш байрами. Наврўз ёруғ кунларга умид ва келажакка ишонч билан яшашга чақиради. Ўзбекистонда ушбу байрамнинг бой анъаналари асрлар давомида шаклланган ва ҳозирги вақтда ҳам йўқолмаган.\nЎзбекистонда "Наврўз" байрами арафасида "Ижтимоий фикр" республика жамоатчилик фикрини ўрганиш Маркази "ЎЗБЕКИСТОН ФУҚАРОЛАРИ НАВРЎЗ БАЙРАМИ ҲАҚИДА" мавзусида социологик тадқиқот ўтказишга киришди, унинг устувор мақсади фуқароларнинг Наврўз байрамига муносабатини, мамлакат аҳолисининг олдинда турган дам олиш кунлари учун режаларини ҳамда фуқароларнинг кайфияти ва уларнинг орзу-умидларини аниқлашдан иборат.


Юлдуз Усмонова сабаб санъатга кириб келган, Зиёданинг «Тор кўча» клипи билан танилган Зарина Йўлдошева мураккаб тақдири ҳамда актрисаликни давом эттирмаслиги ҳақида (видео) - Daryo\n15:59, 21.09.2021 110331\nХонанда Зиёданинг «Тор кўча» клипи орқали томошабинлар эътиборига тушган Зарина Йўлдошеванинг актрисаликка қадам қўйишига Ўзбекистон халқ артисти Юлдуз Усмонованинг «Мен сени севаман» қўшиғига ишланган клип сабаб бўлган. Айнан шу клипдан сўнг Заринага режиссёрлар томонидан кўплаб лойиҳалардан таклифлар туша бошлади. Кейинроқ ёш актриса Улуғбек Раҳматуллаевнинг «Билмади» клипида ҳам суратга тушди. Айни пайтда Зарина бош ролни ижро этаётган «Ўжар ҳомиладор» сериали «Миллий» телеканалида эфирга узатилмоқда.\nЖурналист Наргиза Муродова Зарина Йўлдошева билан интервью ташкиллаштирди. Интервью давомида актриса ота-онасидан эрта айрилгани, меҳрибонлик уйида улғайгани, санъатга қандай қадам қўйгани ва келажакдаги режалари ҳақида сўзлаб берди.\nФото: Instagram / @zarina_yuldashova\n«Ота-онамдан эрта айрилганман»\nОта-онам болалигимда вафот этишган. Дадамни эслолмайман, онам эса 12 ёшимда касаллик сабаб вафот этди. Бувим кексайиб қолгани ва моддий жиҳатдан қийинчиликларга дуч келгани учун мен, синглим ва укамни болалар уйига топширишга мажбур бўлган. Тўрт йил давомида меҳрибонлик уйида тарбияландим. Дарсдан кейин рақс тўгарагига қатнашардим. Шунда рақс мураббийим «Сен Хореография олий мактабида ўқишинг керак, қобилиятинг бор», деди. Мактабни тамомлаганимдан кейин қўлимдан ушлаб, Тошкентдаги Хореография олий мактабига олиб келиб, ўқишга жойлаштиришган. Классик рақс ҳаракатларидан бехабар бўлганим учун кўп қийналганман, дугоналарим томонидан камситилган пайтларим ҳам бўлган. Тошкентга келиб яшашим осон кечмади. Моддий қийинчиликлар сабаб тўйларга чиқиб пул ишлашга ҳам мажбур бўлганман. Аммо бу ишимдан бувим қаттиқ ранжиган. Шу боис қайта тўйларга чиқмаганман.\n«Юлдуз Усмонова сабаб актрисаликка қадам қўйдим»\n2017 йили ансамблимиз билан Юлдуз Усмонованинг «Эй азиз инсон» концерт дастурида иштирок этганмиз. Юлдуз опа созандалар билан машқ қилаётганида бир четда мароқ билан қўшиққа рақс тушганман. Шунда Юлдуз опа ёнларига чақириб, шу қўшиққа якка рақс тушсин, деган.\nБир неча ойдан сўнг, ярим кечаси Юлдуз Усмонованинг маъмури қўнғироқ қилиб, қайсидир актриса клип ‘съёмка’сига келолмагани ва ўрнига мен суратга тушишимни айтди. Рости, бу таклифга кўнишим осон бўлмади. Суратга олиш ишлари бор-йўғи 30-40 дақиқа давом этди. ‘Съёмка’дан сўнг клипдаги эпизодим учун 50 АҚШ доллари беришди. Бу 17 ёшимгача топган энг кўп пулим эди. Мана шу воқеадан сўнг клиплардан таклиф тушса, рад этмайдиган бўлдим.\n«Ўзимни бечора кўрсатиб, атрофдагиларнинг раҳмини келтиргим келмайди»\nМен ўзимни бечора кўрсатиб, одамлардан нимадир тилаб яшашни истамайман. Ҳатто санъатга кирганимдан кейин ҳам анча муддат атрофдагиларга шахсий ҳаётим ҳақида айтмаганман. Меҳрибонлик уйи раҳбарини «Одамийлик мулки» кўрсатувига таклиф этишганида, менга қўнғироқ қилиб: «Сен ҳам бориб интервью бер», деди. Рости, шу даражага етишимга ҳисса қўшган инсонга рад жавобини беролмадим. Кўрсатув эфирга кетгач, атрофимдаги инсонлар шахсий ҳаётимдан хабар топишди.\n«Кимгадир пул бериб, роль ижро этмаяпман»\nШу кунгача ҳеч бир режиссёрга роль сўраб мурожаат қилмаганман. Таклиф этишса, имкон даражасида ижро этаман. Аммо ўзимни қобилиятли актриса деб билмайман. Ёши катта актрисалар билмаганларимни ўргатишади, институтда ўқишимни тавсия қилишади. Баъзи ёш актрисалар эса ортимдан негатив гаплар тарқатиб, ғашимни келтиришади. «Ўзини бечора кўрсатиб, пиар қиляпти ёки пул бериб роллар ижро этяпти», деган гаплар ҳам қулоғимга чалинди. Менимча, ҳеч бир инсон ота-онаси вафот этганлиги ҳақида гапириб обрў олишни истамайди. Мен санъатга пул бериш эмас, пул ишлаш учун қадам қўйганимни ҳам кўпчилик билишади.\n«Синглим ва укамни оёққа қўймагунимча шахсий ҳаётим ҳақида ўйлай олмайман»\nЯширмайман, ота-онамнинг уйи бўлмаган. Ука билан синглим меҳрибонлик уйидан келгач, ўз уйида яшашини истайман. Шу боис институтда ўқишни истамадим. Тезроқ пул топиб, уларга шароит яратиб беришим керак. Ўтган йили муддатли тўлов эвазига икки хонали уй олдим. Уни таъмирлатиб, керакли жиҳозлар билан тўлдирдим. Келаси йил синглимни турмушга бермоқчимиз, ундан кейин укамнинг ўқишига жиддий эътибор бераман. Шу боис ҳозирча турмушга чиқиш ниятим йўқ.\n«Актрисаликни давом эттириш ниятим йўқ»\nКелажагимни санъат соҳасида тасаввур этмайман. Актрисаликни давом эттириш ниятим йўқ. Фарзандларим менда бўлмаган тўкис-тугал оилада вояга етишларини истайман.\nБундан ташқари, Зарина Йўлдошева интервью давомида меҳрибонлик уйидаги ҳаёти ва давлат томонидан берилган уйни рад этганлиги ҳақида ҳам сўзлаб берди. Видеони тўлиқ қуйида томоша қилишингиз мумкин.\nМавзуга доир: «Дайди қиз»даги Тахмина – Фотима Бердиева кинода бошқа суратга тушмаслиги ва чет эллик йигитга турмушга чиқаётгани ҳақида сўзлаб берди\n23:22 Бугун 434\nЎзбекистонда ичимлик сув таъминоти оғир ҳолатдаги 1 545 та маҳалла ичимлик сув билан таъминланади\n23:17 Бугун 1250\nТошкентдан Истанбулга учган самолёт Трабзон аэропортига мажбурий қўнди\n23:10 Бугун 1637\nЗапорожьенинг «янги ҳокимияти» вилоятда рублни жорий этди ва Россия таркибига қўшилиш истагини эълон қилди. Херсонда ҳам шундай бўлганди\n22:57 Бугун 1813\n«Дархон»даги икки қаватли бинонинг бир қисми қарийб 25 млрд сўмга аукционга қўйилди\n10:49, 24.05.2022 58803\n12:07 Бугун 50268\n14:51 Бугун 48994\n21:33, 23.05.2022 47360


2021-йил 10-ноябр куни Ўзбекистонда кутилаётган об-ҳаво маълумоти\nБугун Ўзбекистонда совуқ бўлиши кутилмоқда\n10 Noyabr 09:15 Ўзбекистон янгиликлари\n10 НОЯБР 7-12-шарқий ҳудудларда бироз булутли ёғингарчилик бўлмайди кечаси ҳаво ҳарорати ОБ-ҲАВО ПРОГНОЗ СИНОПТИК ЎЗГИДРОМЕТ\nЎзгидрометнинг хабар беришича, бугун, 10-ноябр куни Ўзбекистон ҳудудида бироз булутли бўлиб, жойларда ёмғир ёғиши кутилмоқда, ҳаво ҳарорати кечаси 0-5 даража илиқ бўлади.\nҚисман булутли, кечқурун ёмғир ёғиши мумкин. Шарқдан 5-10 м/с тезликда эсаётган шамол. Кечаси 3-5 даража илиқ, кундузи 11-13 даража илиқ бўлади.\nҚисман булутли, ёғингарчилик кузатилмайди. Шарқдан 7-12 м/с тезликда эсаётган шамол. Ҳарорат кечаси 0-5° илиқ, кундузи 11-16° илиқ бўлади.\nҚисман булутли, ёғингарчилик кузатилмайди. Шарқдан 7-12 м/с тезликда эсаётган шамол. Кечаси 2-7, кундузи 11-16 даража илиқ бўлади.\nҚисман булутли, жойларда бироз ёмғир ёғади. Шарқдан 7-12 м/с тезликда эсаётган шамол. Кечаси 3-8 даража илиқ, кундузи 10-15 даража илиқ бўлади.\nҚашқадарё, Сурхондарё вилояти\nҚисман булутли, ёғингарчилик кузатилмайди. Шарқдан 7-12 м/с тезликда эсаётган шамол. Кечаси 5-10, кундузи 14-19 даража илиқ бўлади.\nҚисман булутли, ёғингарчилик кузатилмайди. Шарқдан 5-10 м/с тезликда эсаётган шамол. Ҳарорат кечаси 0-5° илиқ, кундузи 9-14° илиқ бўлади.\nҚисман булутли, жойларда ёғингарчилик бўлади. Туман тушиши мумкин. Шарқдан 7-12 м/с тезликда эсаётган шамол. Кечаси 3-2 даража совуқ, кундузи 5-10 даража илиқ бўлади.\nҒарб сиёсатшунослари Марказий Осиё мамлакатлари учун террор таҳдиди хавфи борлигини эслатди


Махсус тренерлар Ўзбекистоннинг қишлоқ аҳолисини туристларга хизмат қилишга ўргатадилар - Фарғона.Ру ахборот агентлиги\n21:10 msk, 20 Октябрь 2018\nМахсус тренерлар Ўзбекистоннинг қишлоқ аҳолисини туристларга хизмат қилишга ўргатадилар\n28.11.2017 18:33 msk\nЎзбекистонда қишлоқ аҳолисини туристларни тўғри қабул қилишни ўргатадиган тренерларни тайёрладилар. Бу ҳақда 20 ноябрь куни республика Туризм давлат қўмитасининг сайти маълум қилди.\n17 ноябрь куни икки поток курсантларига – тренерллар ва регионал вакилларга сертификатлар топшириш маросими бўлиб ўтди. Улар қишлоқ аҳолсига меҳмон уйлари барпо этишни ўргатадилар.\nЕвропа иттифоқининг “Марказий Осиёда барқарор иқтисодий ривожланиш мақсадида қишлоқ ва экологик туризмни кучайтириш” лойиҳаси доирасида Меҳмон учун уйлар очилиши режалаштирилмоқда. Дастурнинг моҳияти - Осиё мамлакатларининг меҳмонхоналар йўқ ҳамда ғарб тушунчаларига мос келувчи меҳмондорчилик маданияти ривожланмаган чекка жойларида сайёҳлик инфратузилмаларини барпо этишдан иборат. Қишлоқ аҳлини ўргатиб қўйилса, уларнинг ўзлари саёҳатчиларни тўғри қабул қилишлари мумкин бўлиши тахмин қилинмоқда.\nЛойиҳани амалга оширишга қаратилган дастлабки қадамлар қўйилди. 2017 йил августида Давлат туризм қўмитаси Тошкен вилояти аҳолисини меҳмонлар учун уйлар очишга чақирди. Ўша ойнинг ўзида Ўзбекистон Хусусий туристик агентликлари уюшмасининг экспертлари Сурхондарё вилоятида бир нечта тематик тренинглар ўтказдилар. Бироқ шу чоққанча гап бир-бирига боғлиқ бўлмаган ташаббуслар ҳақида бўлган, бироқ системали равишда ўқитишлар бўлмаган.\nҲозир тематик туристик сайтларда Ўзбекистонда фаолият юритаётган ўн бешга яқин меҳмон учун уйларнинг рўйхатини кўриш мумкин.\nЎзбекистон ҳукумати ноябрь бошида ўзининг қарори билан сайёҳларга тунаш учун жойлаштириш воситасига қайта ўзгартирилган ер усти транспорти (автофургон, трейлер, автоуй ва бошқалар) расман жойлаштириш воситаларидан фойдаланишга рухсат берди. Сайёҳларни бундай жойлаштириш шакли учун ҳам туристик йиғим худди меҳмонхона ёки пансионатларда каби – ҳар кунги яшаш учун ЭКИҲнинг 10%и миқдорида ундирилади ($1,86 атрофида). Яна бир янгилик аҳоли пунктларидан ташқарига автомобилларда ёки гуруҳ тартибида автбобусда саёҳат турларини танлаганларга тегишли бўлиб, расмийлар туроператорларга бунақа фуқароларни вақтинча пропискага қўйиш ўрнига уларнинг ҳаракатланиш йўналишлари схемаси, саёҳат пайтида тўхташ (тунаш) жойлари кўрсатилган электрон шаклдаги рўйхатини тақдим этишига рухсат берди.\nЎзбекистон президенти Шавкат Мирзиёев Самарқанд вилояти халқ депутатлари кенгашининг навбатдан ташқари сессиясида туризм – пахтачиликка нисбатан бир неча баробар кўп даромадлироқ эканлиги ҳақида гапирди. Президентга кўра, 2017 йилда Самарқанд вилоятига келган сайёҳлар вилоятда турли хизматлар ва товарлар учун жами 480 миллиард сўм ($59,6 млн) сарфлаган. “Ваҳоланки, вилоятдаги барча фермерларнинг йил давомида оғир меҳнат қилиб етиштирган пахтаси ҳисобидан олган фойдаси атиги 52 миллиард сўмни ташкил этади”, дея таъкидлаб ўтди Мирзиёев.


Бир суткада 614 534 та коронавирусни юқтириш ҳолати қайд этилди - zarnews.uz\nЖаҳон соғлиқни сақлаш ташкилоти маълумотларига кўра, дунёда коронавирус инфекциясини юқтирганлар сони 68 миллион 165 мингдан ортиқни ташкил этмоқда. Шундан, 1 миллион 557 мингдан зиёд киши вафот этган (2020 йил 10 декабрь, Европа вақти билан соат 17:46 ҳолатига).\nОхирги сутка давомида дунёда коронавирус инфекцияси билан касалланишнинг 614 534 янги ҳолати аниқланди, 11 983 нафар бемор вафот етди.\nЖонс Хопкинс университетининг ҳозирги (2020 йил 11 декабрь Тошкент вақти билан соат 10:26 ҳолатига) маълумотларига кўра, дунёда касалликни 69 миллион 592 мингдан ортиқ одам юқтирган, улардан 1 миллион 581 мингдан ортиғи вафот этган.\nКасаллик тасдиқланган ҳолатлар бўйича АҚШ биринчи ўринда турибди. ЖССТ маълумотларига кўра, у ерда 14,972 миллиондан ортиқ коронавирус инфекциясини юқтирганлар аниқланган. Иккинчи ўринда Ҳиндистон (9,767 миллиондан ортиқ), учинчи ўринда Бразилия (6,674 миллиондан ортиқ), тўртинчи ўринда Россия (2,541 миллиондан ортиқ), бешинчи ўринда эса Франция (2,269 миллиондан ортиқ).


Қишнинг илк кунида қор ёғиши кутилмоқда\n30.11.2018 16:32 0 2355\nРеспублика Гидрометеорология марказининг хабар беришича, 1 декабрь куни Тошкентда ҳаво ўзгариб туради, кечаси қор ёғиши мумкин, кундузи ёғингарчилик бўлмайди. Кечаси ва эрталаб туман тушиши мумкин. Шарқдан секундига 5-10 метр тезликда шамол эсади. Кечаси 3-5 даража совуқ, кундузи 1-3 даража илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик бўлмайди. Айрим жойларда туман тушиши мумкин. Шарқдан секундига 7-12 метр тезликда шамол эсади. Кечаси 8-13, кундузи 0-5 даража совуқ бўлади.\nБухоро ва Навоий вилоятларида ҳаво ўзгариб туради, ёғингарчилик бўлмайди. Баъзи жойларда туман тушиши мумкин. Шарқдан секундига 7-12 метр тезликда шамол эсади. Кечаси 0-5 даража совуқ, кундузи 0-5 даража илиқ бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради, кечаси ва эрталаб айрим жойларда қор ёғиши мумкин, кундузи ёғингарчилик бўлмайди. Туман тушиши мумкин. Шарқдан секундига 7-12 метр тезликда шамол эсади. Кечаси 2-7 даража совуқ, кундузи 0-5 даража илиқ бўлади.\nАндижон, Наманган ва Фарғона вилоятларида ҳаво ўзгариб туради, кечаси ва эрталаб айрим жойларда ёғингарчилик (ёмғир, қор) бўлиши мумкин, кундузи ёғингарчилик бўлмайди. Туман тушиши мумкин. Шарқдан секундига 5-10 метр тезликда шамол эсади. Кечаси 3 даража совуқ, 2 даража илиқ, кундузи 0-5 даража илиқ бўлади.\nРеспубликамизнинг тоғли ҳудудларида ҳаво ўзгариб туради, баъзи жойларда ёғингарчилик бўлади. Туман тушиши мумкин. Ғарбдан секундига 7-12 метр тезликда шамол эсади. Кечаси 5-10, кундузи 0-5 даража совуқ бўлади.\nЖамият Кеча, 16:35\nЖамият 20/06, 15:38


Аждодлар жасорати – авлодлар мероси - Уч илдиз\nЎтмишда ўнлаб, юзлаб буюк аждодларимизнинг биз учун ҳам ибратли ишлари\nва улар қолдирган бой мерослари ҳақида ҳамиша фахрланиб гапирамиз.\n– XX аср зиёли ўзбеклари томонидан “маънавий илҳомчи”, “буюк миллатнинг буюк келажак мақсадлари учун туну-кун тиним билмаган халқ хизматкори”, дея эътироф этилган адабиётшунос, тарбиячи, муҳаррир, маориф, жамоат арбоби Мунаввар қори Абдурашидхоновнинг ибратли ҳаёт йўли ва бой ижодий меросини теран нигоҳ ила ўрганишимиз зарур,– деди маърузачи.– Улуғ аждодимиз 1878 йил Тошкент шаҳрининг ҳозирги Шайхонтоҳур тумани, Дархон маҳалласида ўқитувчилар оиласида туғилган. Эшонқули додгоҳ (Тошкент) ва Мирараб (Бухоро) мадрасасида таълим олгач, Тошкентнинг Дархон масжидида имом бўлиб ишлайди. ХIХ аср охирида Мунаввар қори жадидчилик ҳаракатида фаол иштирок этади. 1901 йил аввал ўз уйида жадидчилик мактабини очади, кейинроқ Тошкентнинг бошқа даҳаларида ҳам очади. У мактаблар учун грамматика ва алифбо асослари ифодаланган “Биринчи устоз” номли янги усулдаги илк дарсликни тайёрлайди. “Иккинчи устоз” деб номланган иккинчи китобида ўқиш ва ёзишга қаратилган услубни, шунингдек, оиладаги ўзаро муносабатларни ёритган. Мунаввар қори, шу билан бирга илк математика дарслигини тайёрлаган. «Тажвид ал-Қуръон», “Ер майдони” каби қўлланмалар тайёрлаб, уларни нашрдан чиқаради. Болакайлар учун эса шеър ва ҳикоялар ёзади. 1909 йил Тошкентда “Жамияти хайрия” иттифоқини ва “Турон” уюшмасини ташкил қилади.\nМунаввар қори 1906 йил “Хуршид” биринчи газета таҳририятини очади. Кейинроқ у ердаги “Нажот”, “Кенгаш” газеталарида муҳаррир, “Садойи Туркис-тон” газетасида эса бош муҳаррир лавозимларида фаолият юритади. У ўзбек театри асосчиларидан бири. У театр ёрдамида “бузуқ одатлар” ва уларни тузатишни кўрсатган. Унинг труппаси “Турон” деб номланган. Труппа 1914 йилдан 1924 йилга қадар фаолият кўрсатган.\n1917 йил февраль революциясидан сўнг Мунаввар қори Туркистон халқ демократик давлатининг яратилиш ғоясини очиқдан-очиқ ифода қилади. У Қўқонда яратилган “Туркистон Мухторияти”ни қўллаб-қувватлайди. 1918 йил апрель ойида Туркистон давлат университети ректори этиб тайинланади. 1918 йил “Турк ўчоғи” илмий-маърифий жамиятини очади. У 20-йиллар “Миллий иттифоқ” ва “Миллий истиқлол” яширин ташкилотларига бошчилик қилган. Шунинг учун Совет ҳукуматининг биринчи рақамли душмани, деб ҳисобланиб, озодлик учун ўзбек курашчиларининг бошчиси бўлмиш Мунавварнинг фаолиятини ўрганиш тақиқланган эди. 20-йиллар ўрталарида репрессия кучаяди ва Мунаввар қори барча лавозимлардан четлатилади. Бу уни мустақиллик ғоясини илгари суришига тўсқинлик қила олмади. У 1929 йил ҳибсга олинган ва 1931 йил отиб ташланган. Москвадаги Ваганьково қабристонига қўйилган.\nУлуғ аждодимизнинг маънавий жасорати ўз даврида ҳам қаҳрамонлик эди. У Ҳамза, Элбек, Ойбек, Акмал Икромов, Абдулҳай Тожиев, Салимхон Тиллахонов, Қаюм Рамазон, Баҳром Ҳайдарий, Маннон Уйғур каби маданият арбоблари, адабиётшунослар, олимларга ҳам устозлик қилган.\n101 йил илгари ташкил этилган ҳозирги Мирзо Улуғбек номидаги Ўзбекистон Миллий университетининг биринчи ректори сифатида дорилфунунимизнинг фахрига айланган улуғ устознинг бетакрор маънавий мероси – бугунги аждодлар учун ҳам ғоят қадрлидир.\nNext story Фаровон жамиятга элтувчи йўл: инсонга ҳурмат, қонунга итоат ва ватанга муҳаббат\nPrevious story “Иллатлардан эртага эмас, бугун воз кечиш керак!”


“Туронбанк” АТБ кредити эвазига йилига бир миллион дона товуқ етиштирилмоқда - «Туронбанк» АТБ\n“Туронбанк” АТБ кредити эвазига йилига бир миллион дона товуқ етиштирилмоқда\nЯнгиланган сана: 20 Декабр 2019, 09:45\nБундан бир неча ўн йиллар аввал дунё аҳолиси саноат тармоқларини ривожлантириб, эхтиёжларни қондириш учун муносиб шароит яратиш устида тиним билмай меҳнат қилган бўлса, ҳозирга келиб кўпроқ тўғри ҳаёт кечириш, соғлом турмиш тарзини юритиш устида бош қотиришмоқда. Бунда эса албатта кундалик овқатланиш, яъни зарарли моддалардан воз кечиб, фойдали маҳсулотларни истеъмол қилишга асосий эътибор қаратиляпти.\nЖаҳон диетологларининг фикрича, бу борада ҳар кунимиз учун жуда ҳам зарур бўлган қимматли тухум, енгил ҳазм бўлувчи парранда гўштларининнг ўрни аҳамиятли экан. Сабаби, ушбу табиат инъомлари озуқавий қиймати юқорилиги ва пархезбоплиги билан инсон организми учун керакли ҳисобланади. Мамлакатимизда мазкур паррандачилик соҳасини ривожлантириш ва экспортга мўлжалланган тайёр товарлар ишлаб чиқариш ҳажмини ошириш, турларини кенгайтириш, шунингдек, аҳолини маҳаллий ишлаб чиқарилган арзон маҳсулотлар билан таъминлаш йўлида қатор самарали ишлар амалга оширилмоқда.\nЭкологик тоза ва тўйимли маҳсулотлар ишлаб чиқариб, агросаноат тармоғи ривожига ўз ҳиссасини қўшиш ниятида бўлган ишбилармонларни эса “Туронбанк” АТБ сифатли ва тезкор молиявий хизматлари билан қўллаб – қувватлаб келмоқда. Сўзимизнинг тасдиғи сифатида, Навоий вилояти Кармана туманида жойлашган “Karmana Golden Eggs” МЧЖни келтиришимиз мумкин. 2017 йилда фаолият бошлаган корхона ахоли хонадонлари ва паррандачилик ташкилотларига 90 кунликкача бўлган тухумли жўжаларни етказиб бериш билан шуғулланади. Айни пайт у ерда 250 минг бош парранда боқилаётган бўлиб, йилига бир миллион дона товуқ етиштирилмоқда. Бунда эса молия муассасаси ажратган 3,8 млрд. сўмлик кредитнинг ўрни аҳамиятлидир. Сабаби, унинг эвазига Туркия давлатидан энг сўнгги русумдаги, замонавий ускуналар олиб келинди ва ишлаб чиқариш ҳажми бир неча баробар ошди.\nБугунги кунда фабрикамизда “Lohmann Sandy” ва “Lohmann Brown” зотли оқ ҳамда жигарранг товуқлар етиштирилмоқда. Фаолият бошлаган ваққтимиз фақатгина Навоий вилояти аҳолиси ва паррандачилик билан шуғулланувчи корхоналарга товуқларни етказиб берган бўлсак, ҳозирда Тошкент вилояти, Фарғона, Жиззах, Самарқанд, Бухоро, Сурхондарё, Хоразмлик ишбилармонлар ҳам бизнинг маҳсулотларимизни харид қилишмоқда. Бунда эса “Туронбанк” АТБнинг ҳиссаси жуда катта. Улар томонидан берилган молиявий кўмак эвазига олиб келинган технологиялар асосида биз замонавий иш жараёнини йўлга қўйдик. Келгусида 42 гектарлик майдонимизда саноат усулида товуқ боқиш ва тухумларни тайёрлашни режалаштиряпмиз. Бу бўйича ҳам молия муассасаси билан ҳамкорлик қилишни кўзлаганмиз. Асосий мақсадимиз парранда насилчилигини яхшилаш ҳамда маҳсулотлар ишлаб чиқариш сифатини оширишдан иборатдир, деди “Karmana Golden Eggs” МЧЖ раҳбари Азиз Суванов.\nСтатистик маълумотларга қараганда, бугунги кунда юртимизда 81 миллиондан зиёд парранда боқилаётган бўлиб, уларнинг сони охирги 3 йилда 1,3 бараварга кўпайган. Тухум ва парранда гўштини етказиш ҳам мутаносиб равишда ўсиб бормоқда. Бу борадаги рақамларни аҳоли жон бошига тақсимлайдиган бўлсак, мамлакатимизда тухум етиштириш киши бошига 228 донага, парранда гўшти ишлаб чиқариш эса 6 кг.га тўғри келмоқда. Мазкур ҳажимларни янада ошириш, сифат ва нарх барқарорлигини сақлаб қолиш мақсадида “Туронбанк” АТБ ҳам ишбилармонларга яқиндан кўмак беряпти. Зеро, мамлакатимизни бугун ўзимиз ривожлантирмасак, четдан келиб ҳеч ким бу ишни амалга оширмайди.\nАвтор: кўрсатилмаган / Манба: кўрсатилмаган / Кўришлар: 237


КАРДИОЛОГИЯ ВА ЭНДОКРИНОЛОГИЯ БЎЛИМЛАРИ – ЯНГИ БИНОДА\nOldingi maqola БАЗАЛЬТЛИ ИЗОЛЯТОР ҚАНДАЙ ТАЙЁРЛАНАДИ?\nKeyingi maqola ЁШ ЧЕГАРАЧИЛАР БЕЛЛАШДИ\nКитоб туманидаги Шатри қишлоғида яшовчи Қурбонтош Жўраева 18 йилдан бери қандли диабет касаллигидан азият чекар, қон босими безовта қилиб келарди. Шу кўйда кўп жойда, вилояту республика тиббиёт муассасаларида даволанди. Албатта, узоқ йўл, ортиқча харажат уни безовта қилмасди, деб бўлмайди.\nТуман тиббиёт бирлашмаси тасарруфида янги бинода иш бошлаган кардиология ва эндокринология бўлимлари эса Қурбонтош ая сингари кўплаб беморларнинг оғирини енгил қилди.\n1 миллиард 700 миллион сўм маблағ эвазига “Шўртангазкимё” мажмуаси ҳомийлигида қурилган бинонинг биринчи қаватида 30 ўринли кардиология бўлими жойлашган бўлиб, бу ерда юрак касалликлари билан оғриган беморларга 40 нафар малакали тиббиёт ходими хизмат кўрсатмоқда.\n- Муассасамизда жаҳон стандартлари асосида тиббий хизмат кўрсатиш учун барча шароит мавжуд, - дейди кардиология бўлими бош шифокори Гулнора Самиева. – Мисол учун, эхокардиограмма, бир кунлик юрак уришини назорат қиладиган холтер аппарати, велоэргометрия жиҳозлари касалликни эрта аниқлаш, ногиронлик, инфаркт, миокард хавфининг олдини олишда ёрдам беради. Дейлик, бемор тинч турганда, юрак уриши нормал бўлиши мумкин. Велоэргометрия текширувида унинг жисмоний ҳаракатдан сўнгги ЭКГ хулосаси олинади. Энди аҳоли узоққа бормай, шу ернинг ўзида дардига даво топади.\nЭндокринология бўлими ҳам 30 ўринга мўлжалланган бўлиб, бу ерда қандли диабет, тери-токсикоз, бўқоқ каби касалликлар даволанади.\nБўлим бош шифокори Иномжон Ҳомидовнинг айтишича, илгари эндокринология бўлими 1970-йилларда қурилган, колхознинг эски шийпонида 1995 йилдан бери фаолият кўрсатар, бу беморлар учун ҳам, шифокорлар учун ҳам кўплаб қийинчилик ва ноқулайликларни келтириб чиқарарди. Янги бинодаги ҳар бир палатада иссиқ ва совуқ сув, душ ва бошқа шароитлар яратилган. Экспресс лаборатория эса касалликларни эрта аниқлаш имконини беради. Умуман олганда, ихтисослашган тиббий хизмат аҳоли саломатлигини мустаҳкамлашда муҳим ўрин тутади.


11:13 / 09.03.2017\nБугун, 9 март куни Тошкент шаҳридаги кафелардан бирида ёнғин чиқди. Тошкент шаҳар ИИББ Ёнғин хавфсизлиги хизматининг Кун.uz сайтига маълумот беришича, Миробод тумани, Янги замон кўчаси 2-уйда жойлашган Enter Business МЖЧга қарашли "Бешчинор" кафесида ёнғин содир бўлган.\n"2017 йилнинг 9 март куни соат 08:48да Тошкент шаҳар ИИББ ЁХБ Марказия диспетчерлик хизматига Миробод тумани, Янги Замон кўчаси 2-уйда жойлашган Enter Business МЖЧга қарашли "Бешчинор" кафесида ёнғин бўлаётгани тўғрисида хабар келиб тушди", дейилади хабарда.\nКўрсатилган манзилга 4та жанговар ёнғин ўчириш автоэкипажлари йўлланган.\nЖанговар экипаж шахсий таркиби амалга оширган тезкор ҳаракатлар натижасида соат 09:12да ёнғин бутунлай ўчирилган.\nУшбу ёнғин оқибатида кафенинг ошхонаси ва том қисми 80 кв.метр майдон зарарланган.\nАйни вақтда ёнғин сабаби ва талофатлар аниқланмоқда.


2019 ЙИЛ 1 ЯНВАРДАН БОШЛАБ АМАЛДА\nЖараён 08.01.2019 326\nМамлакатимизда юрт тараққиёти, халқимизнинг фаровон турмуш-тарзига эришиш йўлида кенг қамровли ислоҳотлар амалга оширилмоқда. Бу ишларнинг ҳуқуқий асосини яратишга қаратилган қатор ҳужжатлар қабул қилинаяпти. Уларнинг айримлари ёхуд маълум бандлари ижроси айнан 2019 йилнинг 1 январидан кучга кирди. Қуйида йил бошидан ижро кучига эга бўлган ана шундай қоидалардан бир нечтасини сараладик.\nСолиқ юки камайди\nҲеч шубҳасиз, йил бошидан амалиётга жорий этилган энг муҳим ўзгаришлардан бири солиқ тизими билан боғлиқ.\nТаъкидлаб ўтиш жоизки, бунгача жисмоний шахсларнинг даромадларидан олинадиган солиқ махсус шкала бўйича ҳисоблаб чиқилган. Яъни маош энг кам иш ҳақининг бир бараваригача бўлганда 0 фоиз, энг кам иш ҳақининг бир бараваридан беш бараваригача бўлса 7,5 фоиз, беш бараваридан ўн бараваригача оралиғида 16,5 фоиз, ундан юқори миқдор учун эса 22,5 фоиз даромад солиғи ҳисобланарди. Табиийки, бу жуда мураккаб жараён бўлиб, қўшимчасига ходимнинг яхши ишлаб, кўп даромад топишини эмас, бунинг аксини рағбатлантирган.\nЭндиликда, жисмоний шахснинг даромадларига бир хил - 12 фоизли ставка бўйича солиқ солинади.\nШунингдек, юридик шахслардан олинадиган фойда солиғи ставкалари қуйидаги миқдорларда белгиланди:\n- юридик шахслар - 12 фоиз (илгари 14 фоиз);\n- тижорат банклари - 20 фоиз (илгари 22 фоиз).\nДивидендлар ва фоизлар тарзида тўланадиган даромадларга 5 фоизли ставка (илгари 10 фоиз эди) бўйича солиқ солинади. Яъни ушбу кўрсаткич бўйича Ўзбекистон жаҳондаги энг паст солиқ ставкасига эга бўлган давлатлардан бирига айланди.\nИшловчиларга ҳам пенсия тўлиқ тўланади\nЎзбекистон Республикаси Президентининг 2018 йил 12 декабрдаги тегишли фармонига мувофиқ 2019 йил 1 январдан бошлаб барча ишловчи пенсионерларга пенсиялар тўлиқ миқдорда тўланади.\nШунингдек, 2019 йил 1 январдан пенсияни ҳисоб-китоб қилишда қабул қилинадиган иш ҳақининг максимал миқдори энг кам ойлик иш ҳақининг ўн баробарига нисбатан олинади. Аввал бу кўрсаткич ЭКИҲнинг 8 баробарига тенг бўлган.\nЎқитувчиларнинг маоши яна ошади\nЎзбекистон Республикаси Президентининг 2018 йил 14 августдаги тегишли қарорига мувофиқ, умумтаълим муассасалари ходимларининг базавий тариф ставкалари икки босқич асосида оширилди. Биринчи босқичда назарда тутилган иш ҳақи ислоҳоти 2018 йилнинг 1 сентябридан амалга ошган бўлса, иккинчи босқич талаблари 2019 йил 1 январдан кучга кирди.\nМазкур тариф ставкаларига мувофиқ, педагог ходимларнинг ойлик иш ҳақлари олий тоифали ўқитувчилар учун 1,25 бараварга, биринчи тоифали ўқитувчилар учун 1,2 бараварга, иккинчи тоифали ўқитувчилар учун 1,15 бараварга, мутахассис ўқитувчилар учун 1,1 бараварга, директор, унинг ўринбосарлари, ахборот-ресурс маркази (кутубхона) мудирлари ва кутубхоначилари учун 1,1 бараварга оширилади.\nИлмий-тадқиқот муассасалари раҳбар ва илмий, муҳандис-техник ходимлари, шунингдек, олий таълим муассасаларининг раҳбар ходимлари ва профессор-ўқитувчилар таркибининг иш ҳақи миқдори ҳам 20 фоизга кўпайди.\n"Автомойка" очмоқчимисиз? Марҳамат, юридик шахс сифатида рўйхатдан ўтинг\n2019 йил 1 январдан бошлаб якка тартибдаги тадбиркорлар автомобилларни ювиш хизмати билан шуғуллана олмайди. Бу турдаги фаолиятни амалга ошириш учун энди юридик шахс бўлиш шарт.\nШунингдек, бундан буёғига якка тартибдаги тадбиркорлар қурилиш материаллари, цемент, шифер, ёғоч ва ёғоч маҳсулотларини чакана сотиш, алюминий (пластик) профилдан эшик, дераза ва бошқа буюмлар тайёрлаш каби фаолият турлари билан ҳам шуғуллана олмайди. Бу фаолият турлари билан шуғулланиш учун, албатта, юридик шахс ташкил этиш лозим.\nМазкур ўзгартиришларга сабаб бўлган энг муҳим жиҳат тадбиркорлар томонидан солиқдан қочиш учун турли қонун бузилиши ҳолатларига йўл қуйилганлигидир. Мисол учун, автотранспорт воситаларини ювиш фаолиятини ташкил этган тадбиркорлар қўлида амалда ўнлаб шахслар ишлайди. Лекин ушбу тадбиркор ЯТТ сифатида рўйхатдан ўтгани сабабли, улар аслида тўлаши керак бўлган солиқнинг ярмини ҳам тўламайдилар. Чунки амалдаги қонунчиликка мувофиқ, якка тартибдаги тадбиркорлик жисмоний шахс томонидан амалга оширилади. Бунда ЯТТ 3 кишигача шахсни ёллаши мумкин ва кўпи билан шунга мос солиқ тўлайди.\nЭнди маълумотномани фуқаро эмас, нотариус йиғади\nЎзбекистон Республикаси Президентининг 2018 йил 25 майдаги тегишли қарорига мувофиқ, жорий йилнинг 1 январидан бошлаб нотариуслар "фаол нотариат" тизимида ишлашга ўтди.\nСавол пайдо бўлиши мумкин: бу тизим фуқаролар учун қандай қулайлик яратади? Мисол учун, шу пайтга қадар фуқаролар кўчмас мулкка оид битимларни тасдиқлашда электр ва газ таъминоти бўйича қарздорлик мавжуд ёки мавжуд эмаслиги ҳақидаги бир қанча маълумотларни йиғиши ва уни нотариусга тақдим этиши керак эди. Энди эса бундай маълумотларни олиш бевосита нотариус томонидан, "ягона дарча" тамойили бўйича тегишли давлат органлари ва ташкилотлари билан ўрнатиладиган ҳамкорлик доирасида бажарилади. Яъни, фуқароларнинг қайсидир идораларга бориб соатлаб навбат кутиб "справка" олиш амалиётига чек қўйилади. Бу ҳам фуқаролар вақти ва нақдини тежашга хизмат қилади, ортиқча асаббузарликларнинг ҳам олди олинади.\nИжара шартномасини нотариал тасдиқлатиш шарт эмас\nЎзбекистон Республикаси Президентининг 2018 йил 25 майдаги тегишли қарори билан нотариат тизимида жорий йил бошидан яна бир қанча ўзгаришлар бўлади. Улардан яна бири ижара шартномасига оид битимларни нотариал тасдиқлаш тартибининг бекор қилиниши бўлди.\nМаълумки, бунгача амалда бўлган тартибга асосан, фуқаро ўзига тегишли бўлган уй-жой, кўчмас мулк ёки унинг бир қисмини бошқа бир фуқарога вақтинчалик фойдаланишга берганда, улар ўртасида ижара шартномаси тузилиши ва у нотариал тартибда тасдиқланиши лозим эди. 2019 йилнинг 1 январидан бошлаб кўчмас мулкни ижарага бериш шартномалари нотариал тасдиқланиши шарт эмас. Бунинг ўрнига ижарага берувчи шартномани солиқ органларида ҳисобга қўйиши лозим.\nШу ўринда қайд этиб ўтиш жоиз, аввал кўчмас мулкни текин фойдаланишга бериш шартномалари ҳам нотариал тасдиқланиши белгиланган эди. Эндиликда ушбу талаб ҳам бекор қилинди. Бу турдаги шартномалар солиқ идорасида ҳам ҳисобга қўйилмайди.\nПлёнкали пакетлар бепул берилмайди\n2019 йил 1 январдан бошлаб республикамиз ҳудудида қалинлиги 40 микрондан кам бўлган полимер плёнкали пакетларни ишлаб чиқариш тақиқланди. Экспорт учун ишлаб чиқариладиган, тутқичсиз ва товарларнинг ажралмас қисми ҳисобланган, хўжаликда фойдаланиш учун рулонларда сотиладиган полимер плёнкали пакетлар, шунингдек, биологик чирийдиган полимер материаллардан тайёрланган пакетлар бундан мустасно.\nШунингдек, полимер плёнкали пакетларни бепул бериш, уларнинг нархини Ўзбекистон Республикаси ҳудудида сотиладиган товарлар нархига қўшиш, уларни ўз таннархидан паст нархларда сотиш (тутқичсиз ва товарларнинг ажралмас қисми ҳисобланган пакетлар бундан мустасно) жавобгарликнинг юзага келишига сабаб бўлади.\nТегишли ҳужжатга кўра, Давлат экология қўмитаси, Ўзбекистон Республикаси Давлат солиқ қўмитаси ва Давлат божхона қўмитаси бу борадаги талабларга риоя этилиши устидан қатъий назорат ўрнатади.\nМажбурий техник кўрикни тадбиркор амалга оширади\n2019 йил 1 январдан бошлаб жисмоний шахсларга тегишли енгил автотранспорт воситалари тадбиркорлик субъектлари - юридик шахслар томонидан мажбурий техник кўрикдан ўтказилади.\nБу амалиёт дастлаб Ўзбекистон Республикаси Президентининг 2017 йил 11 июлдаги тегишли қарори билан, 2018 йил 1 январдан синов тариқасида йўлга қўйилган эди. Ўшанда йўл ҳаракати хавфсизлиги бўлинмаларининг жисмоний шахсларга тегишли енгил автотранспорт воситаларини (юк, йўловчи ва махсус транспорт воситалари бундан мустасно) мажбурий техник кўрикдан ўтказиш бўйича функциялари босқичма-босқич юридик шахслар - тадбиркорлик субъектларига улар кўрсатадиган хизматлар учун қатъий нархлар ҳамда ички ишлар органлари билан ўзаро ҳамкорликка оид талабларни ўрнатган ҳолда ўтказила бошлаган эди.


Трамп Ким Чен Ин билан дўстлашмоқчи\n07:30 / 12.11.2017\nАҚШ президенти Дональд Трамп Шимолий Корея етакчиси Ким Чен Ин билан дўстлашишга ҳаракат қилаётгани ва қачондир бунинг уддасидан чиқишига умид билдирди.\n“Нима учун Ким Чен Ин мени “қари” деб атаб ҳақорат қилишга қарор қилди, ўшанда мен ҳам уни “пакана ва семиз” деб атамаган бўлардим. Мен унинг дўсти бўлишга уринмоқдаман ва бу қачондир юз беришига умид қиламан”, деб ёзган Трамп твиттерда.\nАввалроқ икки етакчи ҳам бир-бирлари ҳақида “илиқ фикрлар” билдиришган. Трамп БМТ минбаридан туриб Шимолий Корея етакчисини “ўз жонига қасд қилишга уринаётган ракета одам” деб атаган ҳамда агар Шимолий Корея АҚШга хавф солса, вайрон қилинишини айтган.\nКим Чен Ин эса ўз нутқларида Трампнинг БМТдаги гапларини “аҳмоқона алаҳсираш” деб айтган, Трампнинг ўзини эса “қари миянғи” деб атаб, “унинг дағдағаларига қарши энг жиддий чоралар кўриш” билан таҳдид қилган.


Ўзбекистон Қишлоқ ва сув хўжалиги вазирлигига янги вазифалар белгилаб берилди\n18:14 / 05.08.2017\nЎзбекистон Республикаси Президент Шавкат Мирзиёев Қишлоқ ва сув хўжалиги вазирлигининг янги вазифаларини белгилаб берди. Президент томонидан 2017 йил 4 августда имзоланган фармонда шу ҳақда сўз боради. Ҳужжат Қишлоқ ва сув хўжалиги вазирлиги фаолиятини тубдан такомиллаштиришни кўзда тутади.\nПрезидентнинг ПФ-5134 фармонида қайд этилишича, Қишлоқ ва сув хўжалиги вазирлигининг етарли даражада ишламаётгани туфайли қишлоқ ва сув хўжалиги бошқарувида қатор ҳал этилмаган муаммолар сақланиб қолмоқда. Бу эса соҳани жадал ривожлантиришни таъминлаш ва самарадорлигига салбий таъсир этмоқда.\nҚишлоқ хўжалигини бошқаришнинг мавжуд тизими аграр соҳада қишлоқ хўжалиги ишлаб чиқаришида самарадорликни ошириш ва бозор муносабатларини жорий этишга қаратилган тузилмавий ўзгаришлар борасидаги замонавий талабларга жавоб бермайди.\nЗамонавий захира ва сув тежамкор агротехнологияларни жорий қилиш, соҳани модернизация ва техник таъминлашга етарли эътибор берилмаяпти. Таълим, фан ва қишлоқ хўжалиги ишлаб чиқаришининг интеграцияси, аграр соҳада инновацион илмий ишланмаларни жорий қилиш паст даражада сақланиб қолмоқда.\nСув хўжалигини бошқариш тизимида камчиликлар мавжуд. Сув захираларидан самарали ва рационал фойдаланиш зарур даражада таъминланмаяпти.\nАграр соҳа инфратузилмалар тизими етарли ривожланмаган, хизмат кўрсатувчи ташкилотларнинг фермер хўжаликлари билан ўзаро ҳамкорлик механизмларининг паст самарадорлиги қишлоқ хўжалиги маҳсулотлари ишлаб чиқарувчиларнинг ҳуқуқ ва қонуний манфатларининг бузилиши, паст сифат ва кўрсатилаётган хизматларнинг юқори тарифларига олиб келмоқда.\nШу муносабат билан Қишлоқ ва сув хўжалиги вазирлигининг вазифалари ва йўналишлари сифатида қуйидагилар белгиланган.\nСоҳани комплекс модернизация қилишга қаратилган ягона агротехник ва сув хўжалиги сиёсатини юритиш, фан-техника ютуқлари, замонавий захира, сув тежамкор агротехнологиялар, қишлоқ ва сув хўжалиги соҳасида илғор маҳаллий ва хорижий тажрибани жорий қилиш;\nҚишлоқ хўжалигини жадал ва барқарор ривожлантириш, мамлакат озиқ-овқат хавфсизлигини таъминлаш, қишлоқ аҳолисининг бандлиги ва даромадларини ошириш, ички бозорда озиқ-овқат маҳсулотлари нархининг барқарор қийматини сақлашга қаратилган мақсадли, соҳавий ва ҳудудий комплекс дастурларни ишлаб чиқиш;\nҚишлоқ хўжалиги соҳасига хорижий сармоялар ва техник кўмак бериш (грант) маблағларини жалб қилиш, улардан лойиҳавий бошқарув қоидаларига мувофиқ самарали фойдаланишни таъминлаш;\nСув захираларини бошқариш тизими ва қоидаларини такомиллаштириш, уларнинг тежамкорлик ва рационал фойдаланилишини таъмиинлаш, суғориладиган ерлар мелиоратив ҳолатини яхшилаш, сув хўжалиги иншоотлари, гидротехника қурилмаларини реконструкция ва модернизация қилиш;\nҚишлоқ хўжалиги ишлаб чиқарувчиларига хизмат кўрсатиб келаётган инфратузилмалар фаолиятини бозор қоидалари ва механизмлари асосида тубдан такомиллаштириш;\nТаълим, фан ва қишлоқ хўжалиги ишлаб чиқаришининг тизимли асосда интеграциясини таъминлаш, кадрларни тайёрлаш, қайта тайёрлаш ва малакасини ошириш кабилар белгиланган.\nБунда вазирликка юклатилаётган вазифалар ва фаолият йўналишларини сифатли ва тўлиқ таъминлаш юзасидан Бош вазир ўринбосари, қишлоқ ва сув хўжалиги вазири З.Мирзаевга шахсий масъулият юкланиши таъкидланади.\nБундан ташқари, Қишлоқ ва сув хўжалиги вазирлиги ҳузуридаги турли соҳавий кенгашларга барҳам бериш ҳам белгиланган.\nШу билан бирга, вазирлик ҳузурида Қишлоқ ва сув хўжалигида инвестиция лойиҳаларини амалга ошириш Маркази ташкил этиш таклифи маъқулланган.\nҚуйисирдарё, Қуйиамударё ва Зарафшон ҳавзалари ирригация тизимлари негизида Қуйисирдарё, Сирдарё-Зарафшон, Қуйиамударё, Амударё сўл соҳили, Зарафшон, Қуйизарафшон ҳавзалари ирригация тизимлари бошқармаларини барпо этиш билан қайта ташкил этиш назарда тутилган.\nФармон билан Ўзбекистон Республикаси Қишлоқ ва сув хўжалиги вазирлигининг ижтимоий ривожлантириш ва рағбатлантириш Фондини Ўзбекистон Республикаси Қишлоқ ва сув хўжалиги вазирлиги моддий-техник базасини ривожлантириш ва инновацион технологияларни жорий қилиш, вазирлик ходимларини рағбатлантириш Фондига айлантириш белгиланган.\nфармон қишлоқ хўжалиги Шавкат Мирзиёев